Keindahan alam, sejarah lama keunikan Masjid Tanah

Kedudukannya daripada sudut geografi yang strategik menjadikan Masjid Tanah sebagai sebuah bandar yang kian pesat membangunan, daripada segi perindustrian atau perbandaran, kesan daripada limpahan ekonomi masuk ke Negeri Melaka.

Namun sebalik kepesatan pembangunan Masjid Tanah sebenarnya menyimpan 1001 kisah sejarah yang belum terungkai sepenuhnya selain kaya dengan flora dan fauna serta keindahan alam.

Menerusi kunjungan bersama Persatuan Ejen-Ejen Pelancongan dan Pengembaraan Malaysia (Matta) Melaka, penulis berpendapat lokasi bersejarah dan menarik di Masjid Tanah perlu terus dipulihara serta dipromosikan.

Usaha itu secara tidak langsung akan mewujudkan pelbagai lagi cabang produk pelancongan yang mungkin terpinggir akibat kerancakan pembangunan di kawasan itu jika sesuatu tidak dilakukan dengan segera.

Kunjungan kali pertama ke Taman Anggur Amanda Putri di Ramuan China Besar membuatkan penulis benar-benar bangga menjadi anak jati Melaka kerana Masjid Tanah sebenarnya juga kaya dengan pelbagai produk pertanian yang boleh diketengahkan atau dikembangkan lagi.

Melihat hasil tuaian ketika berkunjung ke ladang berkenaan, membuktikan kedua-dua tanaman itu sebenarnya sesuai ditanam di negara ini, namun perlu tahu cara penjagaan yang betul.

Pengurus ladang, Mohamad Dzarul Hakim Dol Malek, 28, mempunyai misi menjadikan perladangan anggur dan buah tin sebagai ikon pertanian Masjid Tanah.

Katanya, ladang yang diusahakan keluarga sejak 2002 asalnya merupakan hobi, namun kini membuahkan hasil dan mampu dikomersialkan ke peringkat yang lebih tinggi.

Kembara menjejak tarikan Masjid Tanah diteruskan ke Pusat Ekotourism Paya Lebar yang memiliki potensi amat besar sebagai destinasi pelancongan di Masjid Tanah.

Selain menyimpan pelbagai nilai sejarah dan dikelilingi hutan paya bakau yang juga habitat pelbagai jenis hidupan termasuk haiwan esksotik menjadikan penulis berasa seolah-oleh sedang menyusuri Sungai Amazon.

Sungai Ramuan China Besar yang memisahkan Sungai Rembau dan Sungai Linggi kaya dengan pelbagai hasil perikanan dan menjadi lubuk rezeki bagi penduduk sekitar selain nelayan termasuk mereka mengusahakan produk hiliran.

Hampir 30 minit menyusuri sungai selepas belepas dari Jeti Pengkalan Paya Lebar, lawatan diketuai Pengerusi Matta Melaka Chapter, Goh Hock Gin kemudian singgah ke Sabak Arang.

Kami diperkenalkan kepada pemilik dan pengusaha arang menggunakan kayu bakau yang dikenali sebagai Haji Daut atau popular dengan panggilan ‘Profesor Arang’.

Meskipun sudah berada di penghujung usia Haji Daut masuh meneruskan perusahaan yang kini berusia hampir 100 tahun itu dengan menghasilkan produk kayu arang diiktiraf terbaik di Asia Tenggara.

Pada kunjungan kali ini kami amat bertuah kerana dapat menyaksikan sendiri sang bedal sedang berjemur di tebing sungai, namun sebalik perasaan teruja melihat reptilia itu ada juga dalam kalangan ahli rombongan yang berasa gerun.

Ketika di Taman Lokan kami diberi kesempatan untuk merasai pengalaman menjala udang dan mencari lokan dalam kawasan berlumpur yang sudah dikhaskan.

Kepada peminat aktiviti luar boleh meluangkan masa di Taman Lokan selepas ini kerana sebuah tapak perkhemahan lengkap dengan kemudahan asas dijangka dibuka tidak lama lagi.

Selain cara pembuatan pelawat turut didedahkan mengenai istilah disebalik ciri-ciri terdapat pada keris, adab penggayaan keris dan falsafah keunikan senjata pahlawan Melayu itu.

Setiap yang dipelajari mempunyai nilainya tersendiri membuatkan penulis bangga dengan hasil tangan orang Melayu yang mengutamakan adab dan penekanan agama dalam sesuatu perkara terutama dalam kehidupan.

Meskipun banyak lagi tempat menarik di Masjid Tanah, ini merupakan antara lokasi perlu diketengahkan lebih-lebih lagi menjelang Tahun Melawat Melaka 2024 (TMM2024) selang beberapa bulan lagi.

Semua pihak wajar memperkasa tarikan pelancongan di kawasan ini agar setiap lokasi pelancongan di Melaka terkehadapan sekali gus memperkasa ekonomi masyarakat sekitarnya.


Dua pekerja cemas gondola melayang di udara

AYER KEROH 23 Feb – Dua pekerja menempuh detik cemas apabila gondola di Menara TS Law, Jalan Kemuning, Kuala Lumpur, bergoyang dan berbuai-buai di udara akibat tiupan angin kencang petang semalam.

Menerusi video berdurasi satu minit enam saat yang tular di media sosial gondola berkenaan beberapa kali melanggar binaan pencakar langit berkenaan menyebabkan cermin pecah.

“Bahaya tu, bahaya tu, lagi kuat. Call (telefon) bomba, call bomba. Allahuakbar, Allahuakbar,” itu antara suara orang awam yang cemas ketika menyaksikan kejadian terbabit.

Namun dua pekerja dipercayai berada diatas gondola berkenaan berjaya menyelamatkan diri dengan memanjat keluar selepas mesin berkenaan tersangkut pada bahagian sisi bangunan berkenaan.


Saya akan terus sokong GEG biarpun sebagai rakyat biasa – Khairy

PUTRAJAYA, 12 Okt – Menteri Kesihatan Khairy Jamaluddin berkata beliau akan terus menyokong Rang Undang-undang Kawalan Produk Tembakau dan Merokok 2022 dan Dasar Generasi Penamat (GEG) biar apa sekalipun kedudukan selepas Pilihan Raya Umum ke-15 (PRU15).

Menyifatkan Rang Undang-undang itu sebagai agenda penting untuk rakyat Malaysia, Khairy berkata beliau telah melakukan yang terbaik bagi Rang Undang-undang berkenaan sejak awal sehingga melalui Jawatankuasa Pilihan Khas (JKPK) Menimbang Rang Undang-Undang Kawalan Produk Tembakau dan Merokok 2022.

“Saya akan terus menyokong supaya GEG ini dibawa ke Parlimen dalam apa jua kedudukan saya selepas ini. Mungkin sebagai Ahli Parlimen, mungkin sebagai rakyat biasa dan saya akan terus push supaya kerajaan yang baharu membawa RUU ini,” katanya kepada pemberita selepas merasmikan Seminar Anti-Obes City Putrajaya dan pelancaran modul program pengurusan berat badan di sini hari ini.

Khairy turut berharap kerajaan baharu akan dibentuk kelak dan menteri yang memegang portfolio kesihatan tidak tunduk kepada syarikat tembakau dan yang terbabit dalam penjualan produk rokok.

Dalam pada itu, Khairy berkata semua pihak perlu menerima hakikat bahawa Parlimen baharu yang akan dibentuk selepas PRU15 dianggotai Ahli Parlimen baharu.

“Jadi kita tidak boleh ambil pendirian bahawa Parlimen baharu ini akan automatik setuju dengan apa yang Parlimen lama melalui JKPK telah pun setuju,” katanya.

Bacaan pertama dan kedua RUU telah dibuat pada 27 Julai dan 1 Ogos lepas sementara satu usul bagi merujuk ia kepada JKPK Menimbang Rang Undang-undang telah dibuat pada 2 Ogos dan dipersetujui Dewan Rakyat.

Rang undang-undang berkenaan antara lain mengetengahkan larangan merokok apa-apa produk tembakau atau pengganti tembakau serta larangan penggunaan peranti merokok, oleh mana-mana individu yang lahir pada 2007 dan seterusnya serta bagi perkara berkaitan.


PM bentang RMK-12 Isnin ini

Berhadapan pandemik COVID-19 di penghujung Rancangan Malaysia Ke-11 (RMK11) selain perubahan pimpinan kerajaan, pembentangan RMK12 dipinda sekurang-kurangnya dua kali daripada tarikh asal pada 6 Ogos tahun lepas kepada Januari tahun ini, sebelum akhirnya dibentang pada Isnin ini.

Bersesuaian tema Keluarga Malaysia, RMK12 dijangka memberi keutamaan kepada aspek kebajikan dan perlindungan sosial masyarakat yang merupakan penggerak ekonomi negara dengan projek-projek pembangunan akan turut lebih berpaksikan rakyat berbanding projek-projek mega baharu.

Ini sepertimana dinyatakan Menteri di Jabatan Perdana Menteri (Ekonomi) Datuk Seri Mustapa Mohamed sebelum ini bahawa pandemik COVID-19 yang berpanjangan sejak awal tahun lepas telah mengubah corak perbelanjaan kerajaan dalam merangka masa depan negara yang kini lebih menumpukan kepada perkembangan pascapandemik bagi lima tahun akan datang.

Walaupun projek-projek mega baharu bukan lagi keutamaan, Mustapa berkata projek-projek mega sebelum ini yang sedang berjalan seperti projek Sistem Transit Rapid (RTS) Malaysia-Singapura akan terus dilaksanakan.

Beliau berkata projek-projek baharu seperti pelabuhan dan lapangan terbang yang boleh membantu meningkatkan ekonomi negara sudah pasti akan dirancang kerajaan dalam belanjawan tahunan sebaik ekonomi negara kembali pulih yang dijangka pada 2023.

Selain itu, sepertimana Rancangan Malaysia yang lain sejak mula diperkenal pada 1966, fokus kerajaan dijangka akan turut menjurus ke arah merapatkan jurang pembangunan antara negeri dengan lebih banyak perbelanjaan negara akan diagihkan bagi membangunkan negeri-negeri kurang maju.

Sementara itu, menurut portal rasmi Unit Perancang Ekonomi (EPU) Jabatan Perdana Menteri, RMK12 merupakan bahagian terakhir dalam Pelan Pemulihan Negara di bawah pendekatan 6R iaitu ‘reform‘ (resolve, resilient, restart, recovery, revitalise) yang akan membina asas kukuh dalam membentuk sebuah negara berteknologi dan berpendapatan tinggi dengan pengagihan yang lebih saksama.

Ini sekali gus bagi membolehkan Keluarga Malaysia mengecapi kehidupan yang lebih bersatu padu, harmoni dan bermaruah dengan mengetepikan segala perbezaan dan meraikan kepelbagaian.

Menurut takwim mesyuarat Dewan Rakyat yang dimuat naik dalam laman web rasmi Parlimen Malaysia, sesi perbahasan RMK12 akan bermula pada 28 Sept hingga 4 Okt, sebelum penggulungan oleh menteri-menteri berkaitan.


Kerawon, Tiwol hidangan ‘rare’ masyarakat Jawa

AYER MOLEK 11 April -Meskipun tidak sepopular Nasi Ambeng namun hidangan masyarakat Jawa iaitu Kerawon dan Tiwol mempunyai peminatnya yang tersendiri.

Dua hidangan ini dikatakan ‘eksklusif’ buat penggemarnya kerana amat jarang dijual di gerai mahupun pasar seperti Nasi Ambeng sebaliknya hanya dihidangkan pada majlis keraian atau atas permintaan sahaja.

Kerawon atau juga dikenali sebagai Keluban adalah sejenis kerabu yang disediakan daripada ulam-ulaman seperti daun cekur, pegaga, pucuk ubi, taugeh dan kelapa yang diparut.

Dia yang pertama kali mencuba nasib berniaga di bazar Ramadan berkata, mereka bersetuju untuk menjual dua hidangan berkenaan selepas ibunya Siti Hawa Katam, 69, ditawarkan tapak untuk berniaga makanan Jawa di tapak bazar Ramadan Dataran Persatuan Warisan Anak Jawa (PERWAJA).

“Pada mulanya risau juga kerana fikir orang tidak akan beli kerana ramai tidak tahu makanan orang Jawa, lebih lagi orang muda sekarang ini.

“Disebabkan penyediaan yang agak rumit untuk kedua-dua makanan ini jadi kuantiti yang dijual juga terhad malah ada pelanggan yang terpaksa pulang tangan kosong,” katanya.

Atiqah juga aktif dalam aktiviti pembuatan kuih dan kek berharap idea menjual dua hidangan itu dan Nasi Uduk dapat mempopularkan semula hidangan tradisi orang Jawa.

“Nasi Uduk atau pecal mungkin orang sudah biasa dengar, jadi apabila orang muda datang saya akan terangkan, malah ada juga yang tersilap sebut ‘keliwon’,” katanya.


Mohd Redzuan bebas COVID-19

AYER KEROH 15 Jan. – Menteri di Jabatan Perdana Menteri (Tugas-Tugas Khas) Datuk Seri Mohd Redzuan Md. Yusof disahkan negatif COVID-19 selepas menjalani ujian saringan kali kedua semalam.

Menurut kenyataan pejabat kementerian berkenaan, keputusan itu sekali gus menyaksikan Pelaksanaan Perintah Pengawasan dan Pemerhatian di Rumah (HSO) yang dijalaninya sebelum ini ditamatkan pada hari ini.

“Mohd Redzuan disahkan negatif COVID-19 setelah mendapat keputusan ujian saringan pagi ini. Beliau telah menjalani dua kali saringan dan menjalani HSO.

“Untuk makluman, KKM sudah menjalankan ujian saringan pengesanan COVID-19 bagi
sampel kedua ke atas beliau pada 14 Januari (semalam) dan disahkan negatif pada hari ini.

“Kedua-dua ujian pengesanan COVID-19 beliau sepanjang tempoh kuarantin kendiri telah disahkan negatif dan tempoh HSO beliau tamat pada hari ini,” katanya kenyataan tersebut.

Terdahulu, Mohd Redzuan diarah menjalani ujian saringan COVID-19 selepas didapati menjadi kontak rapat Menteri di Jabatan Perdana Menteri (Ekonomi), Datuk Seri Mustapa Mohamed yang positif virus itu.


Laporan bedah siasat mayat wanita dalam gaung dihantar ke Jabatan Kimia

SEREMBAN, 22 Mac – Laporan bedah siasat mayat seorang wanita yang ditemukan dalam gaung di Kilometer 14, Jalan Lama Bukit Putus Seremban-Kuala Pilah di sini, Ahad lepas telah dihantar ke Jabatan Kimia bagi pengesahan punca kematian wanita itu.

“Spesimen mayat terbabit dihantar ke Jabatan Kimia dan laporan penuh akan diperoleh selepas Jabatan Kimia menyiapkan analisis forensik,” katanya yang dihubungi hari ini.

Sebelum ini, media melaporkan mayat wanita tanpa identiti ditemukan dalam keadaan tertiarap di dalam gaung di Kilometer 14 Jalan Lama Bukit Putus dekat sini, Ahad lepas.- BERNAMA


BSN terus komited bantu pelanggan terjejas

KUALA LUMPUR 17 Jun – Bank Simpanan Nasional (BSN) terus komited untuk menyalurkan bantuan kepada pelanggannya menerusi Bantuan Bayaran Balik Bersasar dalam mengharungi pandemik COVID-19.

Ketua Eksekutif BSN, Jay Khairil berkata bank itu berhasrat membantu pelanggan yang menghadapi kesulitan untuk meneruskan pembayaran ansuran bulanan pinjaman atau pembiayaan.

“Proses permohonan adalah mudah dan boleh dilakukan pada bila-bila masa yang mana hanya pengisytiharan diri secara dalam talian diperlukan tanpa sebarang dokumen,” katanya dalam kenyataan hari ini.

Menurut kenyataan itu, bantuan itu ditawarkan kepada pelanggan yang hilang pekerjaan, mengalami pengurangan pendapatan dan segmen B40 yang berdaftar dengan Bantuan Sara Hidup (BSH) atau Bantuan Prihatin Rakyat (BPR).

Bantuan itu turut ditawarkan kepada perusahaan mikro dengan nilai kemudahan diluluskan sehingga RM150,000 dan perusahaan mikro serta perusahaan kecil dan sederhana (PKS) yang tidak dibenarkan beroperasi semasa tempoh Perintah Kawalan Pergerakan (PKP).

“Pelanggan boleh memilih bantuan tiga bulan penangguhan ansuran bulanan (moratorium), 50 peratus pengurangan ansuran bulanan untuk tempoh enam bulan atau penstrukturan semula (bagi pinjaman/pembiayaan sewa beli dan pinjaman/pembiayaan berkadar tetap),” menurut kenyataan itu.


Treler terbalik, sesak kira-kira 4 km selepas Terowong Menora

IPOH, 12 Okt – Sebuah treler membawa muatan kayu terbalik di KM265 Lebuhraya Utara Selatan arah selatan dekat sini hari ini.

Menurut laman Twitter Lembaga Lebuhraya Malaysia (LLM) , insiden itu menyebabkan kesesakan trafik sejauh 4.2 kilometer sehingga menyebabkan kesemua lorong terhalang.


Thaipusam: Halimah tinjau lokasi sambutan untuk perkemas SOP

KUALA LUMPUR, 16 Dis – Menteri Perpaduan Negara Datuk Halimah Mohamed Sadique hari ini melakukan tinjauan ke lokasi sambutan perayaan Thaipusam di Batu Caves, Selangor bagi memperkemas cadangan prosedur operasi standard (SOP).

Tinjauan tersebut dibuat susulan keputusan Mesyuarat Kuartet Menteri COVID-19 pada 14 Dis lepas yang memutuskan Kementerian Perpaduan Negara (KPN), Majlis Keselamatan Negara (MKN) Kementerian Kesihatan (KKM) serta Polis Diraja Malaysia (PDRM) turun ke lapangan lokasi sambutan dan memperkemaskan SOP yang telah dicadangkan.

Menurut kenyaatan media KPN hari ini, sesi tinjauan itu untuk melihat dengan lebih dekat proses perjalanan dan pergerakan pedati serta lokasi bagi upacara keagamaan itu bermula dari Kuil Sri Maha Miriamman, Jalan Tun HS Lee dan berakhir di Kuil Sri Subramaniaswamy, Batu Caves.

Hasil tinjauan ke lokasi dan perbincangan KPN dengan pihak MKN, KKM dan PDRM akan dibawa untuk pertimbangan Menteri Kanan Pertahanan dan Menteri Kesihatan bagi penambahbaikan cadangan SOP sambutan perayaan itu pada 18 Jan depan.- BERNAMA


Gambar tular anjing dicat harimau bukan foto Bernama

Ketua Pengarang Bernama Khairdzir Md Yunus dalam kenyataan hari ini memaklumkan semakan mendapati ia merupakan foto lama yang pernah tersebar pada 2020 dan telah dikitar semula.

“Bernama tidak pernah mengeluarkan foto tersebut dan kesal dengan tindakan pihak yang tidak bertangungjawab memalsukan fakta kononnya foto itu dikeluarkan oleh Bernama,” katanya.

Foto yang dimuat naik di laman Facebook itu turut disertakan kapsyen dalam Bahasa Inggeris iaitu “Polis di Bahau Negeri Sembilan sedang mengesan seorang pemuda tempatan yang telah mewarnakan anjingnya seperti seekor harimau belang dan membiarkannya berkeliaran sehingga menakutkan beberapa orang mabuk yang lari bertempiaran untuk menyelamatkan diri – Bernama.”

Setakat 7 malam ini, hantaran itu mendapat reaksi 40 individu dan telah dikongsi oleh enam pemilik akaun laman sosial berkenaan. – BERNAMA


Isu tempoh lama giliran haji akan ditangani pengurusan TH – Idris

BUKIT GANTANG, 10 Oktober – Kerajaan memberi kepercayaan kepada pihak profesional dan pihak yang dilantik oleh Tabung Haji (TH) bagi menguruskan isu tempoh giliran menunggu yang lama bagi bakal jemaah untuk menunaikan haji.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata pihaknya tidak campur tangan dalam pengurusan TH kerana badan itu telah sedia maklum menangani isu berkenaan dan akan mengambil langkah serta tindakan yang sewajarnya.

“Sebahagian besar yang dilantik oleh TH pun merupakan orang yang dilantik pada zaman Pakatan Harapan dahulu dan kita juga tidak pernah menganggu perjalanan.

“Saya serahkan kepada mereka untuk bertindak secara profesional dan laporkan jika ada sebarang perbuatan tidak berintegriti kepada saya atau Suruhanjaya Pencegahan Rasuah Malaysia (SPRM),” katanya ketika ditemui pemberita selepas menghadiri Program Karnival Mini Trong Sejahtera di Pejabat Penghulu Trong di sini hari ini.

Idris diminta mengulas kebimbangan bekas Ketua Pegawai Eksekutif Lembaga TH Datuk Nik Mohd Hasyudeen Yusoff berkenaan isu tempoh giliran menunggu yang begitu panjang sehingga mencecah 130 tahun untuk menunaikan haji antara perkara yang menjadi kegusaran umat Islam di Malaysia ketika ini.

Nik Mohd Hasyudeen dilaporkan berkata kebimbangan itu berasas kerana sebelum sampai ke tempoh giliran, bakal jemaah mungkin sudah tidak ada lagi di dunia ini dan meminta penelitian lebih lanjut oleh TH yang bertanggungjawab untuk mengurus dan menyediakan perkhidmatan haji secara komprehensif dan sistematik demi kebajikan jemaah haji.

Idris bagaimanapun berkata setakat ini, berdasarkan rekod dan maklum balas daripada Kementerian Haji dan Umrah Arab Saudi, mereka teruja dengan perkhidmatan TH dalam menguruskan jemaah haji Malaysia.


Banjir di pantai timur makin buruk, jumlah mangsa kini melebihi 9,000

KUALA LUMPUR, 21 Dis – Situasi banjir di pantai timur Semenanjung semakin buruk dengan jumlah mangsa yang dipindahkan ke pusat pemindahan sementara (PPS) sehingga pukul 8 pagi ini melebihi 9,000 orang melibatkan lebih 3,000 keluarga.

Di TERENGGANU, jumlah mangsa terus meningkat kepada 7,780 orang daripada 1,822 keluarga setakat 8 pagi berbanding 7,403 orang daripada 1,786 keluarga pada 4 petang semalam.

Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman berkata bagaimanapun, peningkatan itu tidak terlalu membimbangkan kerana penduduk yang dipindahkan disebabkan rumah mereka dinaiki air berikutan air pasang awal pagi tadi.

Beliau berkata ketika ini, terdapat 53 PPS di empat daerah iaitu 31 di Kemaman, Dungun (18), Hulu Terengganu (tiga) dan Setiu (satu).

“Daerah Kemaman yang paling teruk terjejas terus merekodkan pertambahan jumlah mangsa kepada 6,865 orang daripada 1,570 keluarga, berbanding 6,623 orang daripada 1,552 keluarga petang semalam, manakala jumlah mangsa di Dungun bertambah kepada 807 orang daripada 226 keluarga berbanding 663 orang daripada 186 keluarga sebelum ini,” katanya kepada pemberita hari ini.

Bagaimanapun, banjir di Hulu Terengganu bertambah baik apabila jumlah mangsa menunjukkan penurunan kepada 97 orang daripada 23 keluarga, berbanding 106 orang daripada 25 keluarga petang semalam manakala di Setiu pula, mangsa kekal 11 orang daripada tiga keluarga di satu PPS.

Menurut Jabatan Pengairan dan Saliran melalui portal http://infobanjir.water.gov.my, dua sungai di dua daerah negeri itu masih melepasi paras bahaya setakat 8 pagi dengan Sungai Kemaman di Kampung Paman, Kemaman setinggi 5.38 meter (m) mengatasi paras bahaya 4.5 m manakala Sungai Dungun di Kuala Jengal, Dungun mencatatkan paras 21.03 m melebihi paras bahaya 21 m.

Di KELANTAN, jumlah mangsa banjir yang dipindahkan di tiga jajahan di negeri itu terus meningkat kepada 1,382 orang setakat 8 pagi ini berbanding 1,214 orang petang semalam.

Menurut aplikasi Info Bencana Jabatan Kebajikan Masyarakat (JKM), Pasir Mas merupakan daerah paling terjejas dengan jumlah penduduk yang dipindahkan seramai 1,085 orang daripada 410 keluarga yang ditempatkan di 14 lokasi PPS.

Di Tanah Merah, seramai 143 mangsa daripada 39 keluarga ditempatkan di lima PPS manakala di Kuala Krai sebanyak lima PPS masih dibuka setakat ini bagi menempatkan 153 mangsa banjir daripada 43 keluarga termasuk seorang kurang upaya (OKU) lelaki dan dua OKU perempuan.

Menurut laporan infobanjir.water.gov.my, setakat ini hanya Sungai Golok di Rantau Panjang mencatatkan bacaan melepasi paras bahaya iaitu 10.34 m (bahaya 9 m) berbanding tiga sungai yang melepasi paras bahaya pada petang semalam.

Tiga sungai lagi merekodkan bacaan melepasi paras amaran iaitu Sungai Golok di Kuala Jambu, Tumpat 2.47 m (amaran 2.15 m), Sungai Kelantan di Kusial, Tanah Merah 15.49 m (amaran 14.00 m) dan Sungai Kelantan di Kuala Krai 24.21 m (amaran 22.50 m).

Selain itu, sungai di tiga lokasi di negeri itu menunjukkan bacaan melepasi paras waspada iaitu Sungai Golok di Jenob Tanah Merah 22.44 m (waspada 21.50 m), Sungai Kelantan di Jeti Kastam Kota Bharu 3.84 m (waspada 3.00 m) dan Sungai Galas di Dabong, Kuala Krai 32.98 m (waspada 32.00 m).

Sementara itu, PAHANG merekodkan sebanyak 38 orang daripada enam keluarga terjejas banjir sejak semalam dan mereka ditempatkan di dua PPS iaitu PPS Dewan Orang Ramai Sungai Ular, Kuantan (25 orang daripada enam keluarga) dan PPS Sekolah Kebangsaan Teh, Jerantut (13 mangsa daripada dua keluarga).

Menurut portal Info Bencana JKM Pahang, tujuh sungai masih berada di paras amaran iaitu Sungai Tembeling di Kuala Tahan, tiga kawasan di Sungai Pahang iaitu Sungai Yap di Jerantut; Lubuk Pasu, Temerloh dan Lubuk Paku, Maran, serta beberapa sungai di Kuantan iaitu Sungai Kuantan di Pasir Kemudi, Sungai Belat, Sri Damai dan Sungai Lepar di Jambatan Gelugor.- BERNAMA


Program e-Pemula bakal beri manfaat kepada lebih 2 juta belia dengan peruntukan RM300 juta – Tengku Zafrul

KUALA LUMPUR, 27 Mac – Program e-Pemula yang akan dilancarkan tidak lama lagi bakal memberi manfaat kepada lebih 2 juta belia dengan peruntukan sebanyak RM300 juta, kata Menteri Kewangan Tengku Datuk Seri Zafrul Abdul Aziz.

Beliau berkata program e-Pemula ialah sebuah Skim Transaksi Tanpa Tunai khas untuk golongan belia berumur 18 hingga 20 tahun dan pelajar sepenuh masa di institusi pengajian tinggi.

“Program e-Pemula akan mengkreditkan RM150 secara one-off ke dalam akaun e-dompet para belia ini,” katanya di Bengkel Pengurusan Kewangan My Money & Me sempena Global Money Week 2022 yang diadakan secara maya di sini hari ini.

“Sebagai contoh, jika anda merupakan seorang usahawan muda, Pelan Pembiayaan Belia Usahawan sebanyak RM150 juta ditawarkan menerusi Bank Simpanan Nasional (BSN) dan Agrobank,” katanya.

“Kawalan diri akan membolehkan anda mengagihkan simpanan dan berjinak-jinak dengan dunia pelaburan serta menerajui pelan takaful dan insurans yang sedikit sebanyak akan membantu memastikan tahap kesejahteraan kewangan,” katanya.


PTPTN sentiasa fleksibel, prihatin terhadap peminjam-Pengerusi

CHANGLUN 22 Julai – Perbadanan Tabung Pendidikan Tinggi Nasional (PTPTN) sentiasa prihatin terhadap setiap peminjamnya dan bersedia untuk berunding jika mereka menghadapi kesukaran untuk membayar balik pinjaman kepada perbadanan itu.

Pengerusinya Datuk Wan Saiful Wan Jan berkata, peminjam seharusnya tidak perlu segan atau malu untuk berbincang dengan PTPTN, kerana pihaknya sentiasa terbuka dan fleksibel bagi memastikan mereka dapat melunaskan pinjaman mengikut kemampuan masing-masing.

“Tanpa penawaran moratorium pun, kalau peminjam hadapi kesukaran (untuk bayar balik) yang penting maklumkan kepada kita supaya kita boleh kemas kini rekod mereka dan berbincang jika boleh struktur semula pinjaman,” katanya.

Beliau berkata demikian kepada pemberita selepas program Ibadah Korban Pengerusi PTPTN di Parlimen Kubang Pasu di Sintok, dekat sini hari ini.

Sementara itu katanya, setakat ini PTPTN sudah meluluskan lebih 26,000 permohonan untuk penangguhan bayaran balik pinjaman bagi tempoh tiga bulan, menerusi Pakej Perlindungan Rakyat dan Pemulihan Ekonomi yang diumumkan Perdana Menteri Tan Sri Muhyiddin Yassin bulan lepas.

Menurut Wan Saiful, setakat ini keseluruhan jumlah peminjam PTPTN adalah 3.5 juta dan daripada jumlah itu 1.6 juta peminjam sudah sepatutnya membuat bayaran balik pinjaman mereka.

Dalam pada itu katanya, pelan strategik PTPTN bagi memastikan perbadanan itu terus relevan seperti yang diumumkan pihaknya sebelum ini dijangka akan dilancarkan hujung bulan ini.

“Ada beberapa teras telah digariskan sebagai pelan utama untuk mengubah PTPTN ke arah lebih baik dan kita akan bagi penekanan kepada penggunaan teknologi terkini agar kita sentiasa kemas kini situasi peminjam.

“Antaranya kita akan permudahkan saluran bayar balik pinjaman agar lebih efisien dan nak kembalikan imej PTPTN sebagai tabung pendidikan, bukanlah sebagai badan peminjam semata-mata,” katanya.


Ungku Aziz meninggal dunia

KUALA LUMPUR 15 Dis. – Profesor Diraja Ungku Abdul Aziz Ungku Abdul Hamid meninggal dunia petang tadi di Hospital Prince Court, di sini menurut sumber dipetik dari Utusan Online sebentar tadi.


Pengunjung Kampung Machap Umboo berpeluang menang hadiah

MACHAP JAYA 29 Disember – Sempena sambutan Tahun Baru Cina 2023, 100 pengunjung terawal yang datang ke Kampung Baru Machap Umboo setiap hari berpeluang untuk menyertai cabutan bertuah.

Penganjur Hiasan Kampung Baru Machap Umboo, Tai Meow Pang, 52 berkata, program itu akan diadakan bermula 27 Disember hingga 5 Februari 2023.

Ujarnya, lebih 5,000 hadiah disediakan buat pengunjung bertuah yang melawat kesemua 10 lokasi ‘checkpoint’ yang dihiasi tanglung dan lampu hiasan di kampung tersebut.

“Sambutan Tahun Baru Cina 2023 kali ini kita buat lebih baik dari tahun lepas di mana tahun ini lebih ramai badan bukan kerajaan (NGO) yang menyertai acara menghias tanglung dan lampu hiasan secara sukarela.

“Buat pengunjung yang datang ke sini, tahun ini lebih baik dan lebih ‘tricky’, kita sediakan banyak hadiah. Dan setiap check point yang dilalui ada kaitan dengan check point yang lain,” katanya kepada Melaka Hari Ini ketika ditemui pada Majlis Perasmian Festival Tanglung sempena Sambutan Tahun Baru Cina di sini pada 26 Disember lalu.

Mengulas lanjut, Tai Meow Pang berkata, kesemua hiasan tersebut akan dipasang hampir sebulan, bermula 27 Disember sehingga sambutan Chap Goh Mei pada tahun hadapan.

“Ini adalah cara kita penduduk di sini menyambut ketibaan Tahun Baru Cina, di mana, kita mahu orang luar turut bersama-sama merasai kemeriahan yang ada di sini.

“Kita jemput juga pengunjung tanpa mengira agama dan bangsa untuk melawat Kampung Baru Machap Umboo sekaligus mampu menjadikan kampung ini sebagai ikon pelancongan Melaka pada masa akan datang,” katanya.


COVID: 15,764 kes baharu hari ini – KP Kesihatan

KUALA LUMPUR 2 Ogos – Jumlah kes baharu COVID-19 turun kepada 15,764 dalam tempoh 24 jam lepas berbanding 17,150 kes dicatatkan semalam, kata Ketua Pengarah Kesihatan Tan Sri Dr Noor Hisham Abdullah.

Katanya, Selangor kekal negeri dengan kes harian tertinggi sebanyak 6,067 kes diikuti Kuala Lumpur (1,536), Johor (1,222), Sabah (1,166) dan Kedah (1,108).

Negeri Sembilan pula merekodkan 862 kes baharu, Perak (748), Pulau Pinang (667), Kelantan (552), Pahang (475), Melaka (463), Terengganu (425), Sarawak (411), Putrajaya (46), Perlis (sembilan) dan Labuan (tujuh).


Kementerian Pertahanan bantu kelancaran pembukaan sekolah – Hishammuddin

KUALA LUMPUR 15 Sept – Kementerian Pertahanan akan memberi bantuan dan bekerjasama bagi memastikan pembukaan sesi persekolahan secara berperingkat mulai 3 Oktober ini berjalan lancar termasuk di semua sekolah dalam kem Angkatan Tentera Malaysia (ATM) seluruh negara.

Menteri Kanan Pertahanan Datuk Seri Hishammuddin Tun Hussein berkata, kerjasama itu membabitkan konteks persiapan sebelum pembukaan sekolah seperti susun atur bilik darjah, melancarkan pemberian vaksin kepada murid dan pelajar, menyediakan kit ujian COVID-19 serta memperkasa pusat tuisyen dalam ATM.

“Saya memberi keyakinan, syor dan semangat kepada Menteri Kanan Pendidikan Datuk Dr Radzi Jidin bahawa kita semua sentiasa bersama dengannya sebab apa dia lakukan ini untuk kebaikan mereka (pelajar) dan masa depan mereka,” katanya dalam sidang media bersama Radzi di Wisma Pertahanan di sini hari ini.

Terdahulu, Hishammuddin mengadakan mesyuarat bersama Radzi yang turut disertai Timbalan Menteri Kesihatan Datuk Dr Noor Azmi Ghazali, pegawai Majlis Keselamatan Negara (MKN), Markas ATM dan pasukan Pelan Pemulihan Negara (PPN).

Sesi persekolahan secara bersemuka bermula 3 Oktober ini adalah mengikut fasa PPN di negeri-negeri menggunakan kaedah penggiliran murid secara mingguan dengan kadar 50 peratus daripada jumlah keseluruhan bagi mengurangkan jumlah murid dalam kelas dan risiko penularan COVID-19.

Mengulas lanjut, Hishammuddin berkata pihaknya akan bekerjasama rapat dengan Kementerian Pendidikan dalam usaha memperkasa pusat tuisyen di dalam kem ATM termasuk menambah baik modul pembelajaran serta memberi latihan kepada tenaga pengajar.

Mengenai aspek pemberian vaksin COVID-19 kepada pelajar termasuk anak warga ATM, Hishammuddin berkata Kor Kesihatan Diraja sentiasa bersedia untuk diatur gerak bila-bila masa bagi membantu Kementerian Kesihatan termasuk melalui Combat Medic Vaccination Team.

Katanya, proses pemberian vaksin kepada guru-guru di sekolah dalam kem ATM seluruh negara berjalan lancar dan setakat ini sebanyak 1,990 daripada 2,169 orang telah melengkapkan vaksinasi mereka.

“Ini perkembangan yang baik terutama dalam konteks kesihatan menjelang permulaan sesi pembelajaran secara bersemuka antara guru dan murid-murid di beberapa buah negeri tidak lama lagi,” katanya.


Negeri kecil kini jadi perhatian pelabur dunia – Ab Rauf

DUBAI, 16 Mac – Penyertaan Melaka pada Expo 2020 Dubai membuka mata ramai pelabur asing mengenai potensi negeri ini sebagai pusat operasi dan perindustrian mereka.

EXCO kanan Pelaburan, Perindustrian dan Pembangunan Usahawan negeri, Datuk Seri Ab Rauf Yusoh berkata, pelbagai inisiatif pihak swasta membawa kemajuan kepada Melaka dan memberi manfaat kepada rakyatnya.

Mengulas kejayaan memeterai perjanjian berjumlah RM5 bilion dalam masa 100 hari selepas mentadbir negeri ini Ab rauf berkata, ia adalah pelaburan dan bukannya keuntungan.

“Jumlah pelaburan bergantung kepada syarikat mahu melabur, pulangan kepada syarikat. Pulangan kepada kerajaan adalah dapat memberikan peluang pekerjaan dan peluang ekonomi kepada rakyat negeri Melaka,” katanya.

Beliau berkata demikian pada sidang media selepas menyaksikan Majlis Pertukaran Memorandum Persefahaman (MoU) dan Memorandun Perjanjian (MoA) antara syarikat utama Melaka dan pihak pelabur di Pavilion Malaysia, bersempena Melaka Week, semalam.

Ab Rauf berkata, berikutan itu kerajaan negeri Melaka akan sentiasa memberikan galakan dan sokongan kepada mana-mana pihak berminat melabur di negeri ini.

“Kita lihat pelabur menjadikan Melaka pilihan utama, ini adalah peralihan terbaik dalam pada peralihan ‘post’ pandemik. Mereka memberikan perhatian kepada Melaka.

“Pertama kerana kedudukan Melaka yang strategik berdekatan dengan Johor dan Pelabuhan Klang, kos operasi membuka perindustrian di negeri Melaka agak rendah berbanding negeri lain.


Pelajar IPT dibenar pulang ke rumah sempena Aidilfitri kecuali Sarawak

KUALA LUMPUR 29 April. – Lebih 100,000 pelajar institusi pendidikan tinggi (IPT) yang kini berada di kampus dibenarkan pulang ke rumah masing-masing bersempena cuti Hari Raya Aidilfitri kecuali bagi Sarawak.

Menurut kenyataan itu, pergerakan pelajar di setiap IPT akan dilaksanakan secara berfasa bagi memastikan pergerakan terkawal, dengan tarikh pergerakan pulang ke rumah masing-masing ditetapkan mulai 7 hingga 12 Mei manakala tarikh kembali ke kampus bermula 15 hingga 20 Mei.

“Pergerakan pelajar bersempena cuti perayaan Aidilfitri ini dianggarkan hanya melibatkan 103,994 pelajar yang kini berada di kampus daripada jumlah keseluruhan 1.3 juta pelajar. Pelajar-pelajar ini terdiri daripada enam kategori pelajar dibenarkan untuk menjalani sesi Pengajaran dan Pembelajaran (PdP) di kampus sebelum ini.

“Pelajar diberi pilihan sama ada pulang ke kediaman masing-masing atau kekal berada di kampus bersempena cuti perayaan tersebut. Kebenaran ini selaras dengan kelonggaran yang diberikan oleh MKN sebelum ini kepada sektor pendidikan,” demikian menurut kenyataan itu.

Menurut KPT, pergerakan pulang pelajar akan menggunakan tiga kaedah iaitu kenderaan sendiri, dijemput oleh ibu bapa atau penjaga atau menggunakan bas yang diselaraskan oleh IPT.

Menurut KPT, surat pelepasan perjalanan rentas negeri atau daerah serta tarikh pergerakan pulang dan kembali ke kampus bagi setiap pelajar akan disediakan oleh pihak IPT.

Pelajar dan ibu bapa juga diminta merujuk prosedur operasi standard (SOP) Pergerakan Pelajar IPT Pulang Sempena Cuti Perayaan Aidilfitri dan Dokumen Soalan Lazim yang disediakan melalui portal rasmi KPT di www.mohe.gov.my.

“Pelajar yang mempunyai pertanyaan lanjut berhubung perkara ini boleh terus menghubungi pegawai penyelaras di IPT masing-masing atau Bilik Gerakan KPT di talian 03-8870 6777/6949/6623/6628.


‘Simpanan’ yang menguntungkan

Tahukah Anda? Terdapat simpanan ataupun saham yang memberi keuntungan kepada kita secara berterusan sekalipun setelah kita meninggal dunia. Simpanan ini juga yang akan membantu kita di akhirat kelak. Apakah bentuk simpanan tersebut?

“Apabila seseorang anak Adam itu meninggal dunia, maka terputuslah segala amalannya kecuali tiga perkara, iaitu sedekah jariah, ilmu yang bermanfaat dan doa daripada anaknya yang soleh.” (Hadis riwayat Muslim).

Hakikatnya, harta yang dimiliki terdapat hak milik orang lain di dalamnya dan wajib dizakatkan apabila cukup syarat wajib zakat. Allah SWT telah berjanji untuk melimpahkan banyak faedah dan keistimewaan bagi golongan yang menunaikan zakat. Antaranya adalah:

1. Diberi keteguhan iman dengan mensyukuri segala nikmatNya, meningkatkan akhlak mulia dengan nilai kemanusiaan yang tinggi, menghindari sifat kikir dan kedekut serta memberi ketenangan hidup di dunia dan akhirat.

2. Diberi peluang membantu golongan yang amat memerlukan bantuan; iaitu golongan yang berhak ke arah menjamin kehidupan yang lebih baik dan selesa supaya dapat lebih beribadah kepada Allah SWT. Secara tidak langsung juga dapat mengbanteras sifat iri hati, hasad dengki yang mungkin boleh timbul apabila orang kurang berkemampuan melihat kesenangan orang yang lebih kaya.

Kesimpulannya, zakat adalah salah satu simpanan yang amat menguntungkan demi mendapatkan keberkatan dari Allah SWT. Apabila zakat dihayati, maka barulah lahir keindahannya dalam kehidupan manusia supaya dapat meniti pula laluan yang kekal abadi di akhirat kelak.

Sebarang pertanyaan dan pembayaran zakat bolehlah layari www.izakat.com atau menghubungi di talian 1-300-88-0233 di Zakat Melaka atau tinggalkan mesej di talian whatsapp 011-58583885 untuk info lebih lanjut.


BATC: Agong, Raja Permaisuri ucap tahniah kepada skuad lelaki kebangsaan

KUALA LUMPUR, 21 Feb – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan tahniah kepada skuad badminton lelaki kebangsaan atas kejayaan menjuarai Kejohanan Badminton Berpasukan Asia (BATC) 2022, semalam.

Menerusi catatan di laman Facebook Istana Negara hari ini, Seri Paduka berdua turut menzahirkan sukacita dan bangga atas pencapaian cemerlang itu kerana pasukan badminton negara mencipta sejarah selepas muncul juara kejohanan itu buat pertama kali dengan menewaskan juara bertahan Indonesia 3-0.

“Seri Paduka Baginda berdua menzahirkan harapan agar kejayaan ini menjadi suntikan semangat kepada pasukan badminton kebangsaan untuk terus berlatih lebih keras dan melakar kejayaan di kejohanan-kejohanan mendatang serta mengharumkan nama negara di persada dunia,” demikian menurut catatan itu.

Semalam, skuad lelaki negara mencipta sejarah selepas muncul juara BATC buat pertama kali dengan menewaskan Indonesia, sekali gus menyekat hasrat musuh tradisi tersebut daripada menjuarai gelaran buat kali keempat berturut-turut pada kejohanan yang bermula sejak 2016 itu.

Kejohanan dwitahunan itu juga merupakan pentas kelayakan bagi saingan Piala Thomas dan Uber, dengan empat pasukan terbaik layak ke acara berpasukan berkenaan yang akan berlangsung di Bangkok, Thailand pada Mei depan.- BERNAMA


SPM: 257 calon peroleh semua A di Melaka

BUKIT BARU 16 Jun – Seramai 257 calon Sijil Pelajaran Malaysia (SPM) 2021 dari sekolah Kementerian Pendidikan di negeri ini memperoleh kesemua A dalam semua mata pelajaran yang diduduki mereka.

EXCO Pendidikan negeri Datuk Rais Yasin berkata, keputusan itu menunjukkan peningkatan sebanyak 2.30 peratus berbanding SPM 2020 apabila hanya seramai 215 pelajar atau 1.88 peratus yang memperoleh kesemua A.

Beliau berkata, pada SPM 2021 negeri Melaka merekodkan seramai 13,134 calon SPM termasuk pelajar dari sekolah swasta, Maktab Rendah Sains Mara (MRSM) dan juga Sekolah Menengah Tahfiz Al-Quran serta calon persendirian.

“Daripada 11,165 pelajar Sekolah Kementerian Pendidikan yang menduduki peperiksaan seramai 10,197 atau 91.3 peratus berjaya mendapat siijl SPM berbanding 10,330 pada SPM lalu.

“Untuk itu kesemua sekolah di Melaka mencatatkan Gred Purata Sekolah (GPS) lebih baik dan pencapaian ini membantu peningkatan Gred Purata Negeri (GPN) lebih baik dengan 0.03 mata (4.83)berbanding Gred Purata Nasional yang merekodkan 4.86,” katanya pada sidang media selepas Pengumuman Keputusan SPM 2021 Sekolah-Sekolah Melaka, di Bukit Baru, hari ini.

Menurut beliau, tujuh mata pelajaran teras iaitu Bahasa Melayu, Bahasa Inggeris, Pendidikan Islam, Pendidikan Moral, Sejarah, Matematik dan Sains turut mencatatkan peratus lulus melebihi 77 peratus.

“Selain itu dua calon kita turut meraih kesemua A+ dalam mata pelajaran yang diduduki dan sebanyak 17 buah sekolah pula merekodkan mencapai 100% layak mendapat sijil.

“SPM Melaka menunjukkan pencapaian yang membanggakan dan ini adalah hasil usaha serta komitmen yang tinggi semua pihak dalam memastikan kejayaan anak didik mereka,” katanya.


Polis buru 15 lelaki rompak kedai komputer

KUALA LUMPUR, 28 Mac – Polis sedang mengesan 15 lelaki dipercayai memecah masuk sebuah premis menjual perkakasan komputer dan melarikan barangan berjumlah RM70,000 di Bandar Damai Perdana, Cheras, Sabtu lepas.

Ketua Polis Daerah Kajang ACP Mohd Zaid Hassan berkata dalam kejadian pada 6 pagi itu, pengawal keselamatan premis yang terletak di tingkat satu lot kedai itu turut diserang suspek dengan menggunakan kayu besbol.

“Menurut pengadu (pengawal keselamatan) kenderaannya turut dirosakkan oleh suspek ketika dia cuba menghalang mereka daripada melarikan diri selepas mencuri barangan daripada premis berkenaan,” katanya dalam kenyataan hari ini.

Mohd Zaid berkata kes disiasat di bawah Seksyen 395/397 Kanun Keseksaan iaitu rompak berkumpulan dan jika disabit kesalahan boleh dipenjara sehingga 20 tahun dan sebat.

“Mana-mana individu yang mempunyai maklumat mengenai kejadian ini diminta menghubungi Ibu Pejabat Polis Daerah Kajang di talian 03-8911 4222 atau mana-mana balai polis atau Pegawai Penyiasat Insp Muhammad Azrul Nizam Zainal Abidin di talian 016-9985 730 bagi membantu siasatan,” katanya.


Thailand jangka semua pintu sempadan darat Thailand-Malaysia dibuka semula menjelang 1 Mei

BANGKOK, 23 Mac – Dalam usaha menggalakkan industri pelancongan terutama di wilayah selatan, Thailand bekerjasama rapat dengan pihak berkuasa yang berkaitan untuk membuka semula semua pintu sempadan darat dengan Malaysia menjelang 1 Mei.

Menteri Pelancongan dan Sukan Phiphat Ratchakitprakarn berkata kementerian akan mencadangkan kepada Pusat Pentadbiran Situasi COVID-19 (CCSA) untuk membuka semula lebih banyak pintu masuk antara kedua-dua negara.

“Kami merancang membuka secara beransur-ansur pusat pemeriksaan lain di Narathiwat, Yala dan Satun yang menghubungkan Malaysia untuk menggalakkan pelancongan di wilayah Selatan. Kami jangkakan semua pusat pemeriksaan Thailand-Malaysia dibuka semula pada 1 Mei.

“Kementerian Pelancongan dan Sukan akan berkoordinasi dengan Kementerian Luar untuk berbincang dengan pihak berkuasa Malaysia mengenai langkah-langkah yang akan dilaksanakan di pusat pemeriksaan sempadan bagi membendung penularan COVID-19,” katanya dipetik portal Inggeris, The Nation di sini hari ini.

Pada masa ini, Pusat Kastam, Imigresen dan Kuarantin (CIQ) Sadao di Songkhla dibuka untuk pelancong namun pusat Imigresen, Kastam, Kuarantin dan Keselamatan di Bukit Kayu Hitam di Kedah dijangka dibuka 1 April.

Rakyat Malaysia menjadi kumpulan terbesar pelancong ke negara itu sebelum pandemik COVID-19. Pada 2019, Thailand mencatatkan hampir 40 juta pengunjung termasuk 4.1 juta pelancong Malaysia.

Semasa lawatan rasmi Perdana Menteri Datuk Seri Ismail Sabri Yaakob ke Thailand pada 25 Februari baru-baru ini, Malaysia dan Thailand pada dasarnya bersetuju untuk melaksanakan perjalanan bebas kuarantin udara, darat dan laut menerusi Laluan Perjalanan Lengkap Vaksin (VTL) dan skim Test & Go.

Malaysia akan membuka semula sempadannya mulai 1 April kerana negara itu akan memasuki fasa ‘Peralihan Ke Endemik’ setelah mengambil kira pelbagai faktor, melakukan penilaian risiko, mendapatkan pandangan Kementerian Kesihatan (KKM) serta meneliti syor daripada Menteri Kuartet.- BERNAMA


Pelaksanaan penebusan GCR dikaji semula – Takiyuddin

KUALA LUMPUR 14 Julai – Kerajaan memutuskan untuk mengkaji semula cadangan pelaksanaan penebusan Ganti Cuti Rehat (GCR) kepada wang tunai selama 75 hari bagi penjawat awam yang telah berkhidmat selama 15 tahun seperti yang diumumkan dalam pembentangan Belanjawan 2020.

Menteri di Jabatan Perdana Menteri (Parlimen dan Undang-undang) Datuk Takiyuddin Hassan berkata kajian semula itu dirasakan wajar kerana penebusan awal GCR semasa dalam perkhidmatan tidak menguntungkan penjawat awam.

“Jumlah yang diterima menerusi penebusan awal semasa dalam perkhidmatan adalah jauh lebih rendah berbanding semasa bersara kerana gaji akhir yang diterima ketika itu adalah lebih tinggi,” katanya ketika Waktu Pertanyaan-Pertanyaan Menteri di Dewan Rakyat, hari ini.


COVID: Malaysia catat kes baharu tertinggi dengan 20,889 kes – KP Kesihatan

KUALA LUMPUR 6 Ogos – Malaysia merekodkan 20,889 kes baharu jangkitan COVID-19 hari ini, iaitu angka harian tertinggi sejak pandemik itu melanda negara pada tahun lepas, kata Ketua Pengarah Kesihatan Tan Sri Dr Noor Hisham Abdullah.

Menerusi perkongsian data terkini jangkitan COVID-19 di Twitternya, beliau berkata perkembangan baharu itu menjadikan jumlah kumulatif kes di negara ini mencecah 1,224,595.

Beliau berkata, Selangor kekal penyumbang utama kes dengan 8,792 kes dilaporkan, diikuti Kuala Lumpur dengan 2,483 kes, Kedah (1,371), Sabah (1,291), Johor (1,275) dan Negeri Sembilan (986).

Sementara itu, Kelantan melaporkan 938 kes, Pulau Pinang dengan 776 kes, Sarawak (652), Perak (624), Pahang (610), Melaka (491), Terengganu (460), Putrajaya (122), Labuan (9) dan Perlis (9).


Sasar RM200,000 nilai jualan produk pertanian

PENGKALAN BATU 25 Jun- Lembaga Pemasaran Pertanian Persekutuan (FAMA) menyasarkan jumlah jualan sebanyak RM200,000 sepanjang berlangsungnya Program Jualan Terus Dari Ladang (JTDL) Wilayah Selatan @ Aeon Bandaraya Melaka.

Timbalan Menteri Pertanian dan Industri Makanan 1, Datuk Seri Ahmad Hamzah berkata, Program JTDL itu yang berlangsung selama tujuh hari dan akan berkahir pada 30 Jun ini menempatkan seramai 27 usahawan.

Beliau berkata pada sidang media selepas perasmian Program Jualan Terus Dari Ladang (JTDL) Wilayah Selatan @ Aeon Bandaraya Melaka, hari ini.

Hadir sama EXCO Pertanian Dan Asas Tani Datuk Abdul Razak Abdul Rahman dan Ahli Lembaga Pengarah Lembaga Pemasaran Pertanian Persekutuan (FAMA) Datuk Wira Ghazale Muhamad.

Sementara itu, mengulas lanjut beliau berkata, dalam mempergiatkan sekuriti makanan negara, Ekspo Pertanian, Hortikultur dan Agropelancongan Malaysia 2022 (MAHA 2022) akan diadakan pada 4 Ogos depan.

“Sepanjang ekspo itu yang bermula 4 hingga 14 Ogos, MAFI menyasarkan hasil jualan melebihi RM250 juta dengan kunjungan 100,000 orang setiap hari,” katanya.


Istana Negara pandang serius berita palsu babitkan Agong

KUALA LUMPUR 5 Okt. – Istana Negara memantau dan memandang serius kenyataan tidak benar beberapa individu kepada media, yang menggunakan nama dan gambar Yang di-Pertuan Agong Al-Sultan Abdullah Ri’ayatuddin Al-Mustafa Billah Shah, serta Istana Negara melalui aplikasi WhatsApp.

Datuk Pengelola Bijaya Diraja Istana Negara Datuk Ahmad Fadil Shamsuddin berkata, Istana Negara memandang serius perbuatan pihak tidak bertanggungjawab yang menggunakan nama atau membabitkan Seri Paduka dan Istana Negara, untuk menyebar berita palsu sama ada bagi kepentingan politik atau peribadi.

“Tindakan yang tidak bertanggungjawab sedemikian bukan sahaja mencemarkan kredibiliti KDYMM Seri Paduka Baginda Yang di-Pertuan Agong dan Istana Negara, malah boleh menimbulkan kegusaran rakyat serta menggugat ketenteraman dalam negara dari pelbagai sudut,” katanya dalam satu kenyataan hari ini.

Ahmad Fadil berkata, Istana Negara tidak akan teragak-agak melaporkan kepada Polis Diraja Malaysia (PDRM) dan Suruhanjaya Komunikasi dan Multimedia Malaysia (MCMC) bagi tindakan lanjut, di bawah Seksyen 211 dan 233 Akta Komunikasi dan Multimedia 1998 jika perlu.

“Istana Negara menyarankan agar berita-berita palsu ini tidak dikongsi bersama, untuk mengelakkan tindakan oleh pihak PDRM juga Suruhanjaya Komunikasi dan Multimedia Malaysia,” tegas Datuk Pengelola Bijaya Diraja.


Pas Melaka tubuh tabung bencana bantu rakyat terkesan ‘lockdown’

AYER KEROH 31 Mei – Pas Melaka akan menyahut saranan di peringkat pusat dengan menubuhkan Tabung Bencana COVID-19 dalam masa terdekat.

Pesuruhjaya Pas Melaka Datuk Kamarudin Sidek berkata, menerusi penubuhan tabung itu, ia kemudiannya akan disalurkan kepada golongan sasar, khususnya kepada rakyat yang terkesan dengan pelaksanaan Perintah Kawalan Pergerakan (PKP) penuh atau ‘total lockdown’ bermula esok.

Beliau berkata, sasaran tidak kurang RM1 juta sumbangan dijangka dapat dikumpulkan di seluruh negara melalui tabung ini dalam usaha membantu kerajaan meringankan beban rakyat.

“Kita tahu ramai akan terjejas dengan lockdown dan kita sebagai parti politik cuba mencari jalan dengan mewujudkan tabung bencana COVID-19 ini untuk membantu mereka yang terkesan,” katanya ketika ditemui di Seri Negeri, hari ini.

Dalam perkembangan lain, Kamarudin berkata, pihaknya juga akan meneruskan misi bantuan kepada rakyat Palestin dengan melancarkan tabung bantuan di bawah bantuan #Aid4Palestine.

“Fasa kedua kini sedang berlangsung sehingga 11 Jun depan (30 Syawal) yang mana kita menyasarkan untuk mengumpul hampir RM100,000 untuk disalurkan kepada rakyat Palestin,” katanya.


Tiada peralatan dikesan digunakan pelarian Rohingya lari dari depot – KP JIM

KUALA LUMPUR, 20 April – Tiada peralatan yang dikesan telah digunakan pelarian Rohingya ketika melarikan diri dari Depot Imigresen Sementara Sungai Bakap, Kedah.

Ketua Pengarah Imigresen Malaysia (JIM) Datuk Seri Khairul Dzaimee Daud yang dihubungi Bernama di sini hari ini berkata kesemua warga asing itu, melarikan diri dengan memecahkan pintu blok dan jeriji penghadang menggunakan kekuatan tenaga.

“Mereka (tahanan) ini hanya ‘bare hand’,” katanya sebagai mengulas pertanyaan mengenai kemungkinan terdapat sebarang peralatan digunakan kumpulan warga asing itu, untuk meloloskan diri dari depot berkenaan.

Beliau berkata depot tersebut disewa sejak tahun lepas dan boleh menampung kapasiti sehingga 700 orang tahanan, dikawal dengan ketat oleh JIM dan Jabatan Sukarelawan Malaysia (RELA).

Katanya terdapat seramai 61 anggota JIM dan 45 anggota Rela ditugaskan di depot berkenaan, dengan seramai 15 anggota ditugaskan untuk mengawal bagi setiap giliran penugasan.

Terdahulu, seramai 528 warga asing terdiri daripada etnik Rohingya yang merupakan tahanan di Depot Imigresen Sementara Sungai Bakap, melarikan diri dari depot tersebut dalam kejadian awal pagi hari ini.

Daripada 528 yang melarikan diri dari depot yang menempatkan 664 orang tahanan itu, seramai 357 telah ditemui termasuk enam yang maut selepas mereka terlibat dalam kemalangan, ketika melintas jalan di Kilometer 168 PLUS menghala selatan iaitu berhampiran kawasan Jawi.- BERNAMA


Melaka tuan rumah sambutan Hari Guru Peringkat Kebangsaan

Exco Pendidikan, Teknologi dan Telekomunikasi negeri Datuk Rais Yasin berkata, sambutan itu akan diadakan selama tiga hari pada 14, 15 dan 16 Mei depan.

“Program selama tiga hari itu akan diadakan di pelbagai lokasi di negeri ini dan Pusat Dagangan Antarabangsa Melaka (MITC), Ayer Keroh merupakan lokasi bagi acara kemuncak sambutan tersebut.

“Di peringkat negeri, saya mewakili Jabatan Pendidikan Negeri, akan membuat mesyuarat penyelarasan dalam masa terdekat untuk membincangkan acara dan aktiviti-aktiviti pada hari sambutan itu.

“Antara aktiviti yang akan dilakukan adalah wakil-wakil guru akan membuat larian membawa bendera negeri masing-masing pada acara kemuncak di MITC nanti,” katanya kepada Melaka Hari Ini.

“Kita juga menjemput dan mengalu-alukan kehadiran guru-guru dari luar Melaka untuk beramai-ramai datang ke Melaka pada sambutan tersebut bagi meraikan mereka,” katanya.


PRN Melaka: Calon BN mula hadir ke WTC

KUALA LUMPUR 6 Nov. – Beberapa calon yang bakal diumumkan mewakili Barisan Nasional (BN) dalam Pilihan Raya Negeri (PRN) Melaka mula menghadirkan diri ke Pusat Dagangan Dunia (WTC).

Sejak jam 9 pagi lagi beberapa nama yang disebut-sebut bakal dicalonkan mula tiba di perkarangan bangunan dengan berpakaian korporat serba biru bagi menghadiri majlis pengumuman calon.

Antara yang kelihatan, penyandang kerusi Dewan Undangan Negeri (DUN) Lendu yang juga Ketua Menteri, Datuk Seri Utama Sulaiman Md Ali yang tiba kira-kira jam 9.15 pagi tadi.

Pengumuman calon secara rasmi akan disiarkan secara maya sekitar jam 10 pagi ini bagi mematuhi prosedur operasi standard (SOP) ditetapkan Majlis Keselamatan Negara (MKN) dan Kementerian Kesihatan Malaysia (KKM).


Konflik Rusia-Ukraine: Kesan baik dan buruk kepada komoditi

KUALA LUMPUR, 13 Mac –  Konflik yang berterusan antara Rusia dan Ukraine telah menyebabkan harga komoditi di seluruh dunia melonjak di tengah-tengah kebimbangan dan reaksi mendadak terhadap kemungkinan kejatuhan dari segi bekalan kerana kedua-dua negara merupakan pengeluar utama, antara lain, minyak bunga matahari, gandum dan jagung.

Menurut Jabatan Pertanian Amerika Syarikat (USDA), Rusia dan Ukraine secara bersama menyumbang 78 peratus, 29 peratus dan 19 peratus – masing-masing untuk minyak bunga matahari, gandum dan jagung daripada anggaran perdagangan global 2021/22.

Justeru, apabila perang meletus, ia mencetuskan kebimbangan kemungkinan berlaku kekurangan bukan sahaja minyak masak global tetapi juga produk yang berkaitan dengan industri seperti sabun, bahan api bio dan bekalan makanan lain.

Keadaan cuaca dan faktor berkaitan COVID-19 telah pun menyebabkan gangguan yang melampau, dan perang melanda tatkala keadaan dunia dilihat semakin pulih, dengan vaksinasi global mendorong kembali kepada keadaan normal.

“Kita telah pun mengalami kerugian pengeluaran global yang teruk dalam tempoh dua tahun lalu disebabkan oleh cuaca dan faktor berkaitan COVID-19, dan kini perang Rusia-Ukraine pula telah mencipta satu lagi gangguan mendadak dalam harga minyak bunga matahari,” kata Pengarah Eksekutif ISTA Mielke GmbH (Minyak Dunia) Thomas Mielke.

Membandingkan harga minyak sayuran utama setakat 4 Mac, 2022, Mielke berkata harga minyak kacang soya meningkat kepada US$1,773 satu tan tahun ke tahun daripada US$1,147 satu tan, minyak bunga matahari mengukuh kepada kepada US$2,100 satu tan tahun ke tahun daripada US$1,500 satu tan manakala minyak sawit lebih tinggi kepada US$1,760 satu tan tahun ke tahun daripada US$1,010 satu tan.

Di pasaran fizikal pula, harga minyak sawit mentah (MSM) Malaysia meningkat kepada RM8,400 satu tan manakala kontrak niaga hadapan MSM (FCPO) bulan semerta melonjak kepada RM8,757 satu tan.

Kenaikan harga FCPO juga disebabkan oleh pengumuman Indonesia bahawa ia akan menaikkan obligasi pasaran domestik ke atas minyak sawit sebanyak 10 mata peratusan kepada 30 peratus (pengeluar mesti mengetepikan 30 peratus penghantaran MSM untuk pembeli tempatan).

“Permintaan untuk minyak sawit Malaysia mungkin berkurangan apabila Indonesia mula mengeksport semula dalam jumlah yang tinggi. Ini boleh berlaku dalam sekelip mata, sama seperti perang Rusia-Ukraine yang menyebabkan harga tanaman menjadi lebih tinggi baru-baru ini,” kata pengerusi LMC International Ltd Dr James Fry.

Dalam pada itu, lebih daripada 250,000 pekebun kecil Malaysia boleh menikmati detik baik ini untuk seketika sebelum kebimbangan terhadap kos meningkat dan margin keuntungan menjadi kecil apabila bekalan baja turut terganggu akibat konflik kerana kedua-dua negara juga pengeksport baja utama.

“Rusia telah mengebom sebuah kilang besar dan eksport serantau disekat; oleh itu kapasiti baja telah musnah. Rusia, Belarus dan Ukraine adalah pengeksport baja utama dan ini akan membawa kesan besar dari segi kos pengeluaran dan ketersediaan (baja) untuk tanaman,” kata Fry kepada Bernama.

“Ia akan berlaku perlahan-lahan dan sehingga itu, orang ramai akan cuba mengekalkan corak pemakanan mereka dan mungkin mengambil masa sebelum mereka mengurangkan makan di luar, dan malah memilih untuk menggunakan semula minyak masak untuk menggoreng,” katanya.

Walaupun penurunan untuk permintaan makanan boleh menjadi peralihan dan berjangka pendek, perkara yang sama tidak boleh dikatakan untuk harga baja dan petrol, jelasnya.

“Tanaman itu akan diniagakan antara US$1,700 dan AS$2,100 setiap tan sehingga Julai manakala pada suku ketiga dan suku keempat, ia akan didagangkan antara US$1,600 dan US$1,800 setiap tan,” unjur beliau.

Harga mungkin semakin mengecil jika masalah buruh di Malaysia dapat diselesaikan, tetapi itu tidak mungkin berlaku buat masa ini, katanya sambil menambah: “Apabila berlakunya kekurangan bekalan, harga adalah satu-satunya mekanisme untuk memastikan permintaan tidak melebihi bekalan.”

Menurut Niam Saw Yok, pekebun kecil yang mengusahakan kira-kira 30 hektar kawasan kelapa sawit,  beliau menjangkakan harga MSM kekal pada harga tinggi semasa dan berkongsi pandangan sama dengan Fry mengenai harga baja yang semakin meningkat.

“Harga bagi 50 kilogram (kg) baja import adalah sekitar RM180 sekarang. Sebelum ini RM120. Tetapi sekarang, saya perlu mencari jenama tempatan yang berharga sekitar RM100-RM120 setiap 50 kg.

“Memandangkan saya mendapat manfaat daripada harga tanaman yang tinggi, saya masih boleh menguruskan kos dengan menggunakan jenama baja tempatan, yang sama baiknya dengan yang diimport,” katanya.

Turut menyokong pendapat Fry ialah Pengarah Urusan Mydin Holdings Bhd Datuk Wira Ameer Ali Mydin yang menyatakan harga barangan telah pun meningkat 15-20 peratus dan bukan sekadar minyak masak.

“Harga tepung juga semakin naik. Berbeza dengan minyak masak yang kita keluarkan (tempatan) dan diberi subsidi, kita import tepung dan ia tidak disubsidi, dan kita boleh jangka harga tepung akan naik lagi dalam dua minggu akan datang.

Namun begitu, katanya, Mydin iaitu rantaian runcit dan pasar raya besar halal terbesar dalam negara telah merancang terlebih dahulu pembelian dan kosnya, sekali gus dapat mengurangkan kesannya.

Pengasas EppelBakesByAmi Hamimah Hamiz Mohamed berkata dia pada mulanya menyerap kos tambahan, tetapi tidak mampu lagi berbuat demikian dan mungkin perlu menyalurkannya kepada pengguna.

Cara lain untuk menangani situasi ini ialah dengan memilih bahan peringkat kedua atau ketiga, yang bermaksud perlu berdepan dengan tahap kualitinya.

“Tetapi saya tidak mahu mempertaruhkan kualiti kek dan kuih saya. Jadi, saya mungkin terpaksa menaikkan harga kerana saya tidak lagi dapat menyerap kos dan saya khuatir pesanan untuk kuih-muih/kek saya akan berkurangan tahun ini,” kata beliau.

Menteri Kewangan Tengku Datuk Seri Zafrul Tengku Abdul Aziz berkata kerajaan akan mengkaji semula mekanisme subsidi bahan api dan minyak masak supaya dapat dilaksanakan secara lebih bersasar kepada golongan yang memerlukan.

Menteri itu berkata berikutan konflik antara Rusia dan Ukraine, harga minyak mentah dunia telah meningkat secara mendadak kepada lebih US$100 setong — paras tertinggi sejak 2014 — dan jika ia berterusan, jumlah subsidi untuk keseluruhan 2022 dijangka mencecah RM28 bilion berbanding RM11 bilion pada tahun 2021. – BERNAMA


Hati-hati dengan strategi pembunuhan karakter – Ahmad Zahid

AYER KEROH 10 Nov – Pengerusi Barisan Nasional (BN) Datuk Seri Dr Ahmad Zahid Hamidi memberi amaran kepada penduduk Melaka agar berhati-hati dengan strategi pembunuhan karakter yang bertujuan merosakkan nama baik calon BN.

Menurut beliau, ‘character assassination’ ini pernah berlaku pada Pilihan Raya Umum (PRU) Ke-14 lalu dan kini sedang diulangi dalam Pilihan Raya Negeri (PRN) Melaka.

Menurut bekas Timbalan Perdana Menteri itu, pihaknya sudah bosan dengan pendekatan lawan politik BN menghasut rakyat membenci dan memandang hina peribadi.


Agong, raja permaisuri zahir ucapan takziah kepada keluarga Mufti Perak

KUALA LUMPUR 30 Mei – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah menzahirkan ucapan takziah kepada keluarga Mufti Perak Tan Sri Dr Harussani Zakaria yang meninggal dunia hari ini.

Istana Negara menerusi laman Facebook rasmi hari ini, menyatakan Seri Paduka Baginda berdua turut menzahirkan rasa dukacita dengan pemergian Allahyarham dan berharap agar seluruh keluarga Allahyarham bersabar serta tabah menghadapi dugaan dan suasana pilu ini.

“Seri Paduka Baginda berdua menyanjung tinggi dan amat menghargai khidmat bakti serta jasa Allahyarham kepada masyarakat dan sumbangan Allahyarham dalam pembangunan ummah dan perkembangan syiar Islam.

“Seri Paduka Baginda berdua mendoakan agar roh Allahyarham dicucuri rahmat oleh Allah SWT dan ditempatkan bersama para solihin,” titah Seri Paduka Baginda berdua yang mengakhiri kenyataan itu dengan #muftiperak #malaysia.

Jabatan Mufti Negeri Perak dalam satu entri di Facebook memaklumkan Allahyarham meninggal dunia pada kira-kira 3 petang tadi di Hospital Raja Permaisuri Bainun (HRPB), Ipoh, Perak.

Sebelum ini dilaporkan, Harussani, 82, dan isterinya, Puan Seri Ainon Abdul Ghani sedang mendapatkan rawatan di HRPB, sebelum sambutan Aidilfitri berikutan jangkitan COVID-19.


Gunung Semeru di Jawa Timur, Indonesia meletus, status ‘waspada’

JAKARTA 17 Jan.- Gunung Semeru di Jawa Timur, Indonesia yang meletus semalam dengan mengeluarkan asap setinggi 4.5km diletakkan pada status dalam level II (dua) atau waspada.

Ketua Pusat Data, Maklumat dan Komunikasi Bencana, Badan Nasional Pengurusan Bencana (BNPB) Indonesia, Dr. Raditya Jati berkata, penetapan status gunung berapi tertinggi di Pulau Jawa itu adalah berdasarkan hasil pemantauan visual dan instrumental, serta potensi ancaman bahayanya.

“Berdasarkan hasil pemantauan visual dan instrumental, serta potensi ancaman bahayanya, maka tingkat aktiviti Gunung Semeru masih ditetapkan pada Level II atau waspada.

“Sehubungan itu PVMBG juga memastikan potensi ancaman letusan Gunung Semeru dalam bentuk batuan panas di sekitar puncak, sementara bahan pelepasan abu dapat tersebar lebih jauh bergantung pada arah dan kecepatan angin,” katanya dalam kenyataan disiarkan di laman web rasmi BNPB, semalam.

Menurutnya, dalam status waspada itu penduduk atau pelawat dinasihati tidak melakukan sebarang aktiviti dalam radius 1km dari puncak Gunung Semeru dan jarak 4km arah bukaan kawah di sektor selatan-tenggara.

“Masyarakat juga diminta selalu berwaspada dengan letusan asap dan lahar di sepanjang aliran sungai atau lembah yang mengalir dari puncak Gunung Semeru.

Sementara itu, BERNAMA melaporkan susulan letusan Gunung Semeru penduduk di sekitar Desa Sumber Mujur, Desa Curah Koboan dan kawasan sekitarnya diarahkan sentiasa berjaga-jaga dan menjauhi kawasan gunung berkenaan.

“Berdasarkan data PVMBG terdapat lebih 70 gunung berapi yang masih aktif di Indonesia manakala tujuh gunung berapi di Indonesia ketika ini sedang aktif meletus.

“Gunung berapi yang sedang aktif meletus sejak dua tahun lalu ialah Gunung Anak Krakatau di Selat Sunda, Gunung Merapi (di Jawa Tengah), Gunung Kelud (Jawa Timur), Gunung Sinabung (Sumatera Utara), Gunung Bromo (Jawa Timur), Gunung Soputan dan Gunung Lokon (di Sulawesi Utara),” katanya.


USIM lancar buku Teromba, memelihara khazanah sastera N. Sembilan

NILAI 29 Mac – Sebagai usaha pemeliharaan dan kelestarian seni tradisi teromba, Universiti Sains Islam Malaysia (USIM) mendokumentasi tradisi itu dalam bentuk buku untuk bacaan serta rujukan bagi generasi akan datang.

Tunku Besar Seri Menanti Tunku Ali Redhauddin Ibni Tuanku Muhriz yang juga Pro Canselor USIM hari ini berkenan melancarkan buku setebal 680 muka surat bertajuk, Adab dalam Teromba: Unsur Islam Dalam Kesusasteraan Melayu itu ditulis oleh Prof Madya Datuk Dr Mohd Rosli Saludin.

Baginda bertitah teromba ialah pengucapan adat, yang disampaikan dalam bentuk puisi, mahupun syair bagi menceritakan tradisi dan adab, khususnya dalam masyarakat di Negeri Sembilan.

“Ia bertujuan menyampaikan mesej dan saranan yang merangkumi politik, sosial dan ekonomi. Sepertimana kesenian lain, teromba juga tidak dapat lari dari arus pemodenan, dan semakin dilupakan oleh masyarakat.

“Tahniah kepada USIM yang memainkan peranan penting dalam usaha menerbitkan manuskrip teromba ini. Ia mempunyai nilai khazanah bangsa yang tinggi, untuk menjadi rujukan dan panduan kepada masyarakat, serta generasi akan datang,” titah baginda pada majlis pelancaran buku tersebut di Galeri Canselori, USIM di sini hari ini.

Tunku Ali juga menzahirkan penghargaan kepada penulis buku itu yang mengumpul dan mengkaji pengucapan teromba orang-orang lama ke bentuk penulisan sejak awal Januari tahun lepas bagi menerangkan konsep, falsafah serta himpunan 13 tema teromba iaitu berkait rapat dengan ajaran Islam.

Teromba antara genre sastera terawal yang wujud iaitu di dalamnya terdapat pantun, mantera, syair, seloka, gurindam, peribahasa, terasul, pepatah-petitih, bidalan, ungkapan, teka-teki dan sebagainya.


KDNK suku ketiga dijangka catat pertumbuhan kukuh – Tengku Zafrul

KUALA SELANGOR, 10 September – Kerajaan optimis keluaran dalam negara kasar (KDNK) negara bagi suku ketiga tahun ini akan menunjukkan pertumbuhan yang kukuh berdasarkan beberapa petunjuk ekonomi semasa yang positif setakat ini.

Menteri Kewangan Tengku Datuk Seri Zafrul Tengku Abdul Aziz berkata keyakinan itu selari dengan kadar pengangguran yang mencatatkan penurunan kepada 3.7 peratus pada Julai, berbanding 3.8 peratus sebelumnya..

“Seperti yang kita sedia maklum, pertumbuhan KDNK pada  suku kedua 2022 menunjukkan pertumbuhan cemerlang berbanding unjuran sebelum ini iaitu 8.9 peratus,” katanya kepada media selepas melancarkan Majlis Perasmian Program Karnival Gegar Kerjaya 2022, di sini, hari ini.

Tengku Zafrul berkata bagi pembentangan Belanjawan 2023 pada 7 Okt nanti, kerajaan akan menumpukan kepada empat isu utama iaitu rakyat, perniagaan, ekonomi dan kerajaan.

“Bagi ekonomi global pada 2023 yang dijangka lebih mencabar, negara kita harus lebih bersedia untuk melakukan langkah yang betul dan unjuran ekonomi pada tahun hadapan adalah bergantung kepada keadaan ekonomi global,” katanya.


17 kediaman musnah dalam kebakaran di Bukit Malut, Langkawi

“Sepasukan pegawai dan anggota dari Balai Bomba dan Penyelamat Persiaran Putra serta Langkawi bersama jentera telah ke lokasi kejadian. Bomba menggunakan kaedah pemadaman secara tiga aliran dan enam pancutan dari tangki jentera.

“Kebakaran melibatkan dua rumah kelas A yang musnah di antara 50 hingga 80 peratus, sebuah rumah kelas B (95 peratus) dan 14 rumah kelas C yang musnah 95 peratus,” menurutnya dalam kenyataan hari ini.


PKPP dilanjutkan mulai hari ini hingga 31 Mac 2021

KUALA LUMPUR, 1 Jan – Perintah Kawalan Pergerakan Pemulihan (PKPP) di seluruh negara dilanjutkan lagi mulai hari ini hingga 31 Mac depan.

Menteri Kanan (Kluster Keselamatan) Datuk Seri Ismail Sabri Yaakob berkata keputusan itu berdasarkan penilaian risiko oleh Kementerian Kesihatan (KKM) yang mendapati peningkatan ketara kes COVID-19 masih berlaku di seluruh negara dengan kadar kebolehjangkitan yang tinggi.

“Perintah ini telah diwartakan dalam Warta Kerajaan Persekutuan. Peningkatan kes disumbangkan oleh pelaksanaan saringan wajib terhadap pekerja asing yang dijalankan secara besar-besaran dan juga akibat berlakunya penularan jangkitan dalam komuniti yang dikesan, terutamanya di Lembah Klang dan beberapa negeri,” katanya dalam kenyataan mengenai perkembangan pelaksanaan PKPP hari ini.

Menurut Ismail Sabri, segala prosedur operasi standard (SOP) di bawah PKPP adalah terpakai bagi tempoh kuat kuasa yang diwartakan dan tertakluk kepada perubahan yang akan diumumkan dari semasa ke semasa.

Beliau berkata aktiviti di dalam pub dan kelab malam kecuali perniagaan restoran di dalam premis tersebut masih dilarang di kawasan PKPP selain aktiviti dengan kehadiran ramai sehingga menyukarkan untuk melaksanakan penjarakan fizikal turut dilarang.

“Aktiviti pelancongan adalah berdasarkan ketetapan yang telah diumumkan oleh Kementerian Pelancongan, Seni dan Budaya (MOTAC) sebelum ini namun perlu mematuhi SOP yang ketat,” jelasnya.

Mengenai task force operasi pematuhan, beliau berkata Polis Diraja Malaysia menahan 347 individu semalam atas kesalahan ingkar arahan Perintah Kawalan Pergerakan (PKP) dengan 337 dikenakan kompaun dan 10 direman.

“Antara kesalahan ingkar arahan PKP ialah aktiviti pusat hiburan (135), tidak memakai pelitup muka (109), gagal mematuhi arahan penjarakan fizikal (54) dan gagal menyediakan peralatan merekod butiran pelanggan (49),” katanya.

Bagi Op Benteng, seramai 31 lagi pendatang tanpa izin berjaya ditahan dan lima kenderaan darat dirampas manakala 110 sekatan jalan raya dilakukan semalam.

Berhubung pemeriksaan di tapak binaan pula, katanya sejak 20 April hingga semalam, sebanyak 14,124 jumlah pemeriksaan telah dilakukan oleh anggota penguat kuasa Lembaga Pembangunan Industri Pembinaan Malaysia (CIDB) yang melibatkan 8,029 tapak pembinaan di seluruh negara.

“Semalam, anggota penguat kuasa telah membuat pemeriksaan di 10 tapak pembinaan di seluruh negara dan kesemua tapak pembinaan yang diperiksa mematuhi SOP yang telah ditetapkan,” kata Ismail Sabri. – BERNAMA


Kenaikan tambang: Syarikat perkhidmatan e-hailing dipanggil beri penjelasan – Wee

KUALA LUMPUR, 22 Mei – Kementerian Pengangkutan sedang meneliti dan berbincang dengan syarikat perkhidmatan e-hailing berhubung aduan serta rungutan orang ramai mengenai kenaikan kadar tambang yang dikatakan semakin mahal sehingga membebankan pengguna.

Menteri Pengangkutan Datuk Seri Dr Wee Ka Siong berkata pihaknya telah mengarahkan pengurusan tertinggi memanggil syarikat terbabit untuk memberi penjelasan segera berhubung perkara itu.

“Kalau dikatakan RM20 jadi RM70 dalam keadaan sekarang ia dilihat membebankan rakyat, jadi saya rasa sebagai penggubal dasar, kita akan melihat sama ada mana-mana pihak mengambil kesempatan untuk mencari keuntungan.

“Saya juga telah minta Agensi Pengangkutan Awam Darat tengok balik, minta syarikat terangkan dan bagi penjelasan apa sebenarnya berlaku, saya jangka dalam sehari dua syarikat patut terangkan barulah kita boleh lihat dari segi apa patut kita buat sama ada galakkan saingan lebih banyak,” katanya kepada pemberita selepas meninjau keadaan lif dan eskalator di stesen LRT Ampang Park hari ini.

Beliau juga berkata kementerian itu tidak akan berkompromi dengan mana-mana syarikat yang dikesan cuba mengambil kesempatan untuk mencari keuntungan dengan meningkatkan harga atau memanipulasi kadar tambang e-hailing.

Tambang perkhidmatan itu dilaporkan meningkat hingga 400 peratus pada waktu puncak sehingga mencetuskan rasa tidak puas hati pengguna dan beberapa pihak lain kerana disifatkan tidak masuk akal sekali gus menggesa campur tangan kerajaan. – BERNAMA


Hanya 153 kes baharu COVID-19 kategori tiga hingga lima

Beliau berkata baki 22,188 kes pula terdiri daripada Kategori Satu dan Dua, sekali gus menjadikan kes kumulatif COVID-19 dalam negara berjumlah 3,974,019 manakala 33,347 kes sembuh dilaporkan semalam, menjadikan kes sembuh kumulatif sebanyak 3,656,415.

“Daripada 153 kes Kategori Tiga hingga Lima, 48 kes melibatkan individu tidak divaksinasi atau belum lengkap vaksinasi, 61 kes telah menerima dua dos vaksin COVID-19 tetapi belum menerima dos penggalak dan 44 kes telah menerima dos penggalak,” katanya dalam kenyataan mengenai situasi semasa COVID-19 negara, hari ini.

Dr Noor Hisham berkata sebanyak 1,394 kes COVID-19 pula dimasukkan ke hospital semalam, dengan 554 kes atau 39.7 peratus melibatkan Kategori Tiga hingga Lima, manakala 840 kes atau 60.3 peratus terdiri daripada Kategori Satu dan Dua.

Sementara itu, tujuh negeri menunjukkan peratusan pengisian katil kes kritikal (ICU) lebih 50 peratus iaitu Perlis (64 peratus), Kelantan (63 peratus), Johor (59 peratus), Selangor (58 peratus), Sarawak (53 peratus), serta Perak dan Pulau Pinang (51 peratus) sementara Kuala Lumpur dan Putrajaya (67 peratus).

Dr Noor Hisham berkata nilai kadar kebolehjangkitan (Rt) COVID-19 negara kini ialah 0.92 dan negeri yang mencatat Rt tertinggi ialah Sarawak dengan 1.06.

Negeri lain yang mencatatkan Rt melebihi 1.0 ialah Kuala Lumpur (1.03), manakala Negeri Sembilan dan Perak masing-masing merekodkan 1.01. – BERNAMA


PNB umum pengagihan pendapatan RM1.55 bilion untuk lima dana

Dalam kenyataan hari ini, PNB berkata lima dana itu termasuk dua dana harga tetap iaitu Amanah Saham Bumiputera 2 (ASB 2) dan  Amanah Saham Malaysia (ASM) serta tiga dana harga berubah-ubah iaitu ASN Equity 3, ASN Imbang 2 dan ASN Sara 1.

Bagi ASB 2, PNB mengisytiharkan dividen sebanyak 4.25 peratus, menjadikan pembayaran pengagihan pendapatannya berjumlah RM488.2 juta yang memanfaatkan 459,416 pemegang unit dengan pegangan 11.5 bilion unit.

Bagi ASM, syarikat itu mengisytiharkan pembayaran pengagihan pendapatan sebanyak RM851.2 juta atau 4.0 peratus yang memanfaatkan 559,222 pemegang unit dengan pegangan 21.3 bilion unit.

Sehingga 25 Mac 2021, ASB 2 mencatatkan pendapatan bersih direalisasi sebanyak RM499 juta, manakala ASM mencatatkan pendapatan bersih direalisasi sebanyak RM727.6 juta. Prestasi ASB 2 dan ASM ditanda aras berbanding 1.95 peratus pulangan yang dicatat deposit tetap 12 bulan Maybank.

Sementara itu, PNB berkata ASN Equity 3, ASN Imbang 2 dan ASN Sara 1 masing-masing mencatatkan pulangan dua digit sebanyak 18.7 peratus, 17.0 peratus dan 10.8 peratus bagi tahun kewangan berakhir 31 Mac 2021 yang didorong oleh pemulihan pasaran ekuiti daripada prestasi terendah pada 2020.

“Kedua-dua kadar pulangan tersebut ditanda aras berbanding Indeks 100 Teratas FTSE Bursa Malaysia (FBM 100) dan deposit tetap 12-bulan Maybank, pada nisbah yang disesuaikan untuk setiap dana.

“Dalam tempoh yang sama, FBM KLCI mengukuh daripada 1,351 mata kepada 1,598 mata sebanyak 18.27 peratus berikutan peningkatan sentimen dengan pelancaran program vaksinasi di peringkat global dan jangkaan pemulihan ekonomi global,” katanya.

Dengan pulangan ini, ASNB mengisytiharkan jumlah pengagihan pendapatan sebanyak RM76.4 juta bagi ASN Equity 3 iaitu 3.53 sen seunit kepada 86,306 pemegang unit dengan pegangan 2.2 bilion unit.

Manakala, ASN Imbang 2 mengisytiharkan pengagihan pendapatan sebanyak RM45.4 juta, iaitu 3.11 sen seunit kepada 85,147 pemegang unit dengan pegangan 1.5 bilion unit dan ASN Sara 1 mengisytiharkan pengagihan pendapatan sebanyak RM91.8 juta, iaitu 3.52 sen seunit kepada 85,776 pemegang unit dengan pegangan 2.6 bilion unit.

“Pulangan ini mewakili hasil dividen antara 3.15 peratus-3.95 peratus untuk setiap dana berdasarkan Nilai Aset Bersih (NAB) masing-masing pada 25 Mac 2021.

“Pengagihan pendapatan yang diisytihar oleh dana-dana ini diperoleh daripada keuntungan dana yang direalisasi, dividen dan pendapatan-pendapatan lain. Pendapatan daripada pelaburan antarabangsa untuk setiap dana meningkat dengan ketara antara 40 peratus hingga 52 peratus daripada jumlah pendapatan sehingga kini dalam tahun kewangan semasa, mencerminkan impak positif hasil inisiatif kepelbagaian yang dilaksanakan oleh dana-dana tersebut,” katanya.


Penyebar berita palsu COVID-19, proklamasi darurat berdepan denda RM100,000, penjara

KUALA LUMPUR 12 Mac. – Mana-mana individu mencipta, menerbit atau menyebarkan berita tidak benar berhubung COVID-19 atau proklamasi darurat berdepan denda maksimum RM100,000 atau penjara tidak lebih tiga tahun atau kedua-dua sekali, mulai hari ini.

Ini berikutan kerajaan telah mewartakan Ordinan Darurat Kuasa-kuasa Perlu (No.2) 2021, yang berkuat kuasa hari ini, menurut Warta Kerajaan Persekutuan yang disiarkan oleh Jabatan Peguam Negara semalam.

Menurut tafsiran Ordinan tersebut, ‘berita tidak benar’ termasuk apa-apa berita, maklumat, data dan laporan keseluruhan atau sebahagiannya palsu yang berhubungan dengan COVID-19 atau proklamasi darurat sama ada dalam bentuk rencana, visual atau rakaman audio atau dalam apa-apa bentuk lain yang boleh menggambarkan perkataan atau idea.

Ordinan itu menetapkan mana-mana orang melalui apa-apa cara, dengan niat untuk menyebabkan atau berkemungkinan menyebabkan ketakutan atau kebimbangan kepada orang awam dengan mengadakan, menawar, menerbitkan, mencetak, mengedar, mengelilingkan atau menyebarkan apa-apa berita tidak benar atau penerbitan tidak benar boleh diambil tindakan.

Selain itu, mana-mana orang yang secara langsung atau tidak langsung, menyediakan atau menjadikan tersedia bantuan kewangan dengan niat supaya bantuan kewangan itu digunakan atau mengetahui atau mempunyai alasan yang munasabah untuk mempercayai bahawa bantuan kewangan itu digunakan bagi maksud melakukan atau memudahkan perlakuan kesalahan di bawah seksyen tersebut, melakukan suatu kesalahan.

Mahkamah juga boleh memerintahkan orang yang disabitkan kesalahan di bawah subseksyen itu untuk membuat permohonan maaf kepada orang yang terjejas dan jika tidak mematuhi perintah, boleh disabitkan denda tidak melebihi RM50,000 atau dipenjara tidak melebihi setahun atau kedua-duanya.

Mereka yang yang mempunyai dalam milikan atau kawalannya apa-apa penerbitan mengandungi berita tidak benar untuk menghapuskan penerbitan itu dalam masa 24 jam dari masa arahan diberikan oleh seorang pegawai polis atau pegawai diberi kuasa.

Kegagalan berbuat demikian boleh dikenakan denda tidak melebihi RM100,000 dan didenda selanjutnya tidak melebihi RM3,000 bagi tiap-tiap hari selama kesalahan berterusan selepas sabitan.

Mana-mana orang yang terjejas oleh arahan penghapusan penerbitan oleh pegawai polis atau pegawai diberi kuasa boleh memohon kepada Mahkamah Tinggi untuk menyemak arahan itu.

Di bawah penguatkuasaan, tiap-tiap kesalahan di bawah Ordinan ini adalah ‘kesalahan boleh tangkap’ dan seseorang pegawai polis atau pegawai diberi kuasa boleh menangkap mana-mana orang yang dipercayai dengan munasabah melakukan atau cuba melakukan kesalahan di bawah Ordinan itu.

Polis atau pegawai juga diberi kuasa menjalankan penggeledahan, juga diberikan capaian kepada data berkomputer sama ada disimpan dalam satu komputer atau selainnya.

“Mana-mana orang yang tidak mematuhi permintaan pegawai polis atau pegawai diberi kuasa, melakukan suatu kesalahan dan boleh, apabila disabitkan, didenda tidak melebihi RM100,000 atau dipenjarakan selama tempoh tidak melebihi satu tahun atau kedua-duanya,” menurut Ordinan itu.

Ia juga menyatakan tiada tindakan, guaman, pendakwaan atau apa-apa prosiding lain boleh diambil atau dibawa, dimulakan atau dikekalkan dalam mana-mana mahkamah terhadap kerajaan Malaysia atau mana-mana pegawai polis atau pegawai diberi kuasa berkenaan apa-apa perbuatan, pengabaian atau keingkaran yang dibuat atau ditinggalkan dengan suci hati dalam melaksanakan peruntukan Ordinan ini.


Vaksin COVID-19 beri harapan sempadan negara dibuka, rancakkan pelancongan

KUALA LUMPUR 8 Mac. – Program imunisasi COVID-19 yang sedang berjalan, memberi keyakinan dan harapan terhadap hasrat pembukaan semula pintu masuk negara agar industri pelancongan yang suram dapat kembali rancak.

Menteri Pelancongan, Seni dan Budaya Datuk Seri Nancy Shukri berkata, terdapat beberapa negara di dunia yang rakyatnya telah mengambil vaksin, menyatakan kesediaan menerima kunjungan pelancong dari negara lain yang sudah divaksin.

Beliau berkata Malaysia juga boleh mengikut langkah sama dengan membuka kembali pintu negara kepada negara lain selepas program vaksinasi di negara ini selesai.

“Dengan adanya vaksin, kita menaruh keyakinan kerana ada negara yang telah ada vaksin, mereka menunjukkan kesediaan untuk membuka ruang mereka kepada negara lain… kita juga boleh menjadi ‘benchmark’ dengan membuka ruang kita.

“Pada masa ini vaksinasi baharu sahaja bermula… dengan harapan bermulanya vaksinasi di negara kita ini, ia akan menjadi satu peluang untuk kita membuka semula ekonomi kepada negara luar,” katanya hari ini.

Beliau berkata demikian dalam segmen Setahun Malaysia Prihatin – Sektor Pelancongan, Seni dan Kebudayaan Negara, di program Selamat Pagi Malaysia yang disiarkan secara langsung dari studio RTM Kuching, Sarawak.

Nancy berkata di peringkat kerja MOTAC, telah ada perbincangan dengan kementerian lain tentang bagaimana mereka merancang untuk membuka pintu masuk negara kepada negara-negara terdekat.

Ini termasuk mewujudkan inisiatif gelembung perjalanan Laluan Hijau Timbal Balik (RGL) dengan negara-negara terdekat termasuk Singapura dan Brunei bagi menggalakkan kedatangan pelancong.

“Industri pelancongan bergantung dengan pergerakan orang, jika pergerakan dikekang, orang tidak dapat bergerak dan pelancongan itu sendiri bertambah malap… jadi ini harus kita beri perhatian untuk kelangsungan industri ini,” katanya.

Mengenai Setahun Malaysia Prihatin, beliau berkata meskipun Malaysia berdepan cabaran COVID-19 sepanjang tempoh itu, namun negara berjaya melahirkan dan mencungkil lebih ramai lagi usahawan kraf tempatan.

Melalui ‘smart tourism’ atau pelancongan lestari yang diperkenalkan, misalnya E-Kraf Bazar dan aplikasi ‘Craft On the Go’, ia dapat membantu pengusaha kraf tempatan kembali bangkit selepas terjejas teruk akibat pandemik tersebut.

Selain itu, Malaysia juga berhasrat untuk menjenamakan diri sebagai ‘Top of the Mind Ecotourism Destination of the World’ agar apabila orang berfikir tentang ekotourism, Malaysia akan menjadi negara pertama dalam fikiran.


Sindiket edar dadah di Felda sekitar Kuantan tumpas

KUANTAN, 28 Mac – Polis Pahang menumpaskan sindiket pengedaran dadah didalangi empat lelaki warga tempatan termasuk dua adik-beradik, dipercayai aktif di kawasan Felda sekitar Kuantan sejak setahun lepas.

Ketua Polis Pahang Datuk Ramli Mohamed Yoosuf berkata kesemua suspek yang berusia dalam lingkungan 32 hingga 42 tahun itu, telah ditahan dalam empat serbuan berbeza Khamis lepas.

Katanya, pihak polis menemukan 3.5 kilogram (kg) dadah jenis heroin dan syabu bernilai RM76,164 serta turut merampas wang tunai berjumlah RM91,250, selain barang kemas, tiga buah kereta, lapan motosikal dan 19 utas jam tangan pelbagai jenama.

“Suspek pertama ditahan di sebuah rumah di Taman Sri Mahkota Maju di sini pada 5 petang yang membawa kepada serbuan seterusnya di tempat letak kereta Plaza Tol Gambang dan di tepi jalan perhentian bas Simpang Lepar Hilir pada sebelah malam hari sama,” katanya pada sidang media di Ibu Pejabat Polis Kontinjen (IPK) Pahang di sini hari ini.

Suspek ketiga yang ditahan berhampiran plaza tol itu dipercayai pembekal yang membawa dadah tersebut dari Lembah Klang dan menyerahkannya kepada suspek lain di sini untuk dijual.

Ramli berkata ujian saringan air kencing mendapati seorang daripada mereka positif dadah, manakala tiga daripadanya mempunyai rekod kesalahan lampau berkaitan dadah.

Kesemua mereka kini direman sehingga Jumaat ini (1 April) bagi membantu siasatan mengikut Seksyen 39B Akta Dadah Berbahaya 1952 yang membawa hukuman mati mandatori, jika sabit kesalahan. – BERNAMA


Luka meragukan di tubuh mangsa, polis klasifikasi sebagai kes bunuh

KUALA LUMPUR, 20 Dis – Polis mengklasifikasikan kes satu mayat ditemukan terbaring di tepi jalan di Batang Kali-Selayang, Ulu Yam dekat sini pada Sabtu lepas sebagai kes bunuh, berikutan terdapat kecederaan meragukan ke atas tubuh mangsa.

Susulan itu Ketua Polis Daerah Gombak ACP Zainal Mohamed Mohamed berkata polis menyiasat kes berkenaan di bawah Seksyen 302 Kanun Keseksaan kerana membunuh.

“Identiti mayat belum diketahui itu yang menerusi bedah siasat menemui kesan lebam di kedua-dua mata dan kesan bengkak di bahagian dahi,” katanya ketika dihubungi malam ini (malam tadi).

Zainal Mohamed berkata keluarga atau waris yang kehilangan ahli keluarga atau orang awam mempunyai maklumat berkaitan kes, diminta tampil membantu menyalurkan maklumat kepada pegawai penyiasat ASP R. Kolanthaivelu di talian 019-2579232 bagi membantu siasatan.

Pada 18 Dis lepas, mayat wanita ditemui terbaring di tepi jalan dan ditutup dengan sehelai kain selimut warna merah jambu serta sehelai kain berwarna putih.


PRN Melaka: Penyandang kerusi tiga penggal tidak lagi dicalonkan BN

MASJID TANAH 5 Nov – Penyandang kerusi tiga penggal mewakili Barisan Nasional di Melaka tidak lagi dicalonkan pada Pilihan Raya Negeri (PRN) Melaka, 20 Nov ini.

Pengarah Pilihan Raya Barisan Nasional (BN) Datuk Seri Mohamad Hasan berkata, ia bagi membolehkan lebih ramai pemimpin pelapis diberi peluang selaras dengan janji yang diberikan pada Perhimpunan Agung UMNO lalu.

“Mereka ini calon baharu dan bukan sebarangan orang, mereka juga pemimpin di peringkat bahagian, tetapi mereka ini dahulunya lama duduk di bawah.

“Sebab ramai yang sudah tiga penggal. Jadi, yang tiga penggal ini, mereka memberi laluan kepada calon muda setelah tiga penggal mewakili DUN masing-masing,” katanya.

Beliau berkata demikian pada sidang media selepas Majlis Penyerahan Negeri Sembilan sebagai ‘negeri angkat’ bagi tiga DUN di Parlimen Masjid Tanah, di sini, hari ini.

“Ini tidak ada masalah. Datuk Latipah, Datuk Amiruddin, semua ada di sini tadi, mereka berjanji dan telah pun menyerahkan tugas pengarah pilihanraya DUN kepada bakal calon,” katanya.


Teknologi mekanisasi tangani masalah kekurangan tenaga buruh di ladang

BANDA HILIR 1 Nov – Bagi meningkatkan kecekapan aktiviti perladangan dan produktiviti buruh, Lembaga Minyak Sawit Malaysia (MPOB) kini giat membangunkan jentera serta mesin.

Timbalan Menteri Perusahaan Perladangan Dan Komoditi, Datuk Seri Wee Jeck Seng berkata, pelbagai langkah diambil kerajaan bagi menampung kekurangan tenaga kerja di sektor perladangan antaranya memudahkan kemasukan tenaga kerja asing serta mempertingkatkan penggunaan mekanisasi dalam operasi ladang.

Beliau berkata, sehingga ini lebih 35 buah jentera ladang dibangunkan dan banyak yang sudah dikomersialkan kepada industri seperti Hydra-Porter, Cantas, Grabber dan Beluga.

“Seperti kita sedia maklum, sektor perladangan sawit berdepan dengan masalah kekurangan tenaga kerja meskipun kira-kira 75 peratus kebergantungan adalah kepada tenaga buruh terutamanya untuk penyelenggaraan ladang dan penuaian buah tandan segar (BTS).

“Buat waktu ini kita dapati 20 hingga 30 peratus daripada kekurangan tenaga dapat ditampung dengan penggunaan mekanisasi kalau lebih tinggi kita gunakan jentera lebih banyak kebergantungan kepada buruh dapat dijurangkan,” katanya.

Beliau berkata demikian pada sidang media selepas merasmikan Seminar Labour And Mechanisation In Plantation 2022 (LAMP2022) yang turut dihadiri Ketua Pengarah MPOB Datuk Dr Ahmad Parveez Ghulam Kadir, hari ini.

“Untuk tahun ini kita memerlukan 100,000 tenaga kerja asing namun sehingga hujung Oktober kita merekodkan hanya 13,000 pekerja asing sahaja yang kebanyakkan dari Indonesia.

“Saya harapkan dalam tempoh tiga atau lima tahun kita dapat dua atau tiga jentera dapat ditambah baik sekaligus mengurangkan kebergantungan kepada buruh terutamanya untuk menuai,” katanya.


Gangguan bekalan gula di Pantai Timur pulih – Salahuddin

SEPANG, 2 Mei – Gangguan bekalan gula di Pantai Timur telah pulih dan dikenal pasti berpunca daripada penutupan sementara kilang gula MSM Malaysia Holdings Bhd di Johor dan Perai, Pulau Pinang, kata Menteri Perdagangan Dalam Negeri dan Kos Sara Hidup Datuk Seri Salahuddin Ayub.

Dalam sidang media mengenai isu bekalan gula di Pantai Timur di sini hari ini, beliau berkata kilang terbabit ditutup sementara sempena sambutan Aidilfitri dan telah beroperasi semula pada 25 April lepas.

Beliau berkata Kementerian Perdagangan Dalam Negeri dan Kos Sara Hidup (KPDN) bekerjasama rapat dengan dua kilang pengeluar gula tempatan iaitu MSM Malaysia dan Central Sugars Refinery Sdn Bhd (CSR) bagi memastikan isu gangguan bekalan gula itu diatasi segera.

“Isu kekurangan gula di Pantai Timur telah dapat diatasi, saya harap penduduk tidak panik dan tidak terpedaya dengan isu yang dimainkan bahawa terdapat kemungkinan harga gula akan naik,” katanya sambil menambah bekalan baharu akan diagihkan kepada pemborong dan peruncit mulai esok dengan pemantauan KPDN Kelantan.

Media baru-baru ini melaporkan kegusaran dalam kalangan rakyat Kelantan susulan kesukaran mendapatkan bekalan gula paket satu kilogram (kg) yang didakwa tiada di pasaran sejak 22 April lepas.

Semalam, Pengarah KPDN Kelantan Azman Ismail dilaporkan berkata pihaknya telah mengagihkan 250,000kg gula kepada sejumlah besar pasar raya termasuk pengagihan secara berperingkat kepada pemborong dan peruncit bagi memastikan isu kekurangan bekalan itu dapat diselesaikan dalam tempoh dua hari.

Dalam perkembangan lain, Salahuddin berkata harga runcit maksimum minyak masak sawit tulen kemasan botol kekal bagi tempoh 8 Mei hingga 7 Jun ini.

Harga minyak masak botol bagi satu kg kekal pada harga RM6.90, 2kg (RM13.30), 3kg (RM19.60) dan 5kg pada harga RM30.90, yang ditetapkan di bawah Perintah Kawalan Harga dan Antipencatutan (Penentuan Harga Maksimum Bagi Minyak Masak) (No.7) 2023.

“Secara umumnya terdapat kenaikan harga sawit mentah untuk bulan April berbanding bulan sebelumnya yang telah melepasi RM4,000 per tan metrik. Kenaikan ini menyebabkan berlakunya kenaikan harga runcit minyak masak tulen.

“Bagaimanapun, bagi mengelak bebanan kepada rakyat dan pengguna kerajaan bersetuju untuk mengekalkan harga minyak masak tulen kemasan botol bagi tempoh berkenaan,” katanya.


Waktu operasi pejabat Imigresen termasuk Melaka dipanjangkan

PUTRAJAYA, 9 Mei – Waktu pengoperasian di enam pejabat pengeluar pasport dan kaunter Jabatan Imigresen (JIM) dipanjangkan hingga 10 malam manakala enam lagi dilanjutkan hingga 6 petang mulai Rabu ini (11 Mei).

Ketua Pengarah Imigresen Datuk Seri Khairul Dzaimee Daud berkata ia merupakan antara langkah penambahbaikan Jabatan Imigresen bagi mengatasi kesulitan berhubung permohonan serta pembaharuan Pasport Malaysia Antarabangsa (PMA), selain akan menambah jumlah petugas untuk mengendalikan proses PMA.

Enam premis yang dipanjangkan waktu operasi hingga 10 malam ialah Putrajaya, Kuala Lumpur, Selangor, Johor, Negeri Sembilan dan Melaka, manakala Pulau Pinang, Kedah, Perak, Kelantan, Terengganu dan Perlis dilanjutkan hingga 6 petang.

Semua pejabat pengeluaran pasport di Semenanjung Malaysia juga akan beroperasi pada hari Sabtu dari 8 pagi hingga 12.30 tengah hari mulai 14 Mei, katanya dalam sidang media di sini hari ini.

Khairul Dzaimee berkata terdapat peningkatan kira-kira 40 peratus dalam pengeluaran PMA iaitu sejumlah 165,449 dalam tempoh 1 April hingga 6 Mei lepas berbanding 111,931 pada Mac lepas.

Beliau berkata pihaknya juga telah menyediakan kaunter khas untuk bakal jemaah haji yang telah mendapat surat tawaran bagi memudahkan urusan permohonan PMA golongan terbabit.

Susulan kesesakan dalam Sistem Temujanji Online (STO), Khairul Dzaimee berkata Jabatan Imigresen memutuskan untuk menyeragamkan pemansuhan STO bagi semua pejabat pengeluar pasport di seluruh negara mulai Rabu ini.

Sebelum ini, dilaporkan Jabatan Imigresen akan memansuhkan STO bagi semua pejabat pengeluar pasport di luar Lembah Klang mulai 9 Mei, manakala di Kuala Lumpur, Selangor, Johor Bahru, Negeri Sembilan dan Melaka pula mulai 16 Mei.- BERNAMA


Bilik Sumber PPDa tingkat ilmu pengetahuan murid tangani gejala dadah

MERLIMAU 28 Julai – Bilik Sumber Pendidikan Pencegahan Dadah (PPDa) Sekolah Rendah Arab (SRA) Jabatan Agama Islam Melaka (JAIM) Merlimau Pasir inisiatif yang diwujudkan bagi meningkatkan kesedaran berkaitan dadah dalam kalangan murid secara lebih sistematik dan berkesan.

Guru Penolong Kanan (GPK) Hal Ehwal Muridnya, Ariff Anwar Mustahil berkata, bilik ini juga akan menjadi tempat interaksi murid-murid dalam usaha membangunkan karakter murid yang cemerlang dan bebas dadah.

“Dengan wujudnya bilik ini, ia dapat digunakan secara optimum oleh warga sekolah bagi melahirkan modal insan cemerlang dan benci dadah sekali gus menjadikan SRA JAIM Merlimau Pasir sebagai sekolah bebas dadah.

“Semua guru terlibat dalam Jawatankuasa PPDa sekolah memainkan peranan dan memberikan komitmen tinggi dalam usaha mewujudkan bilik ini selain pekerja pembersihan sekolah yang membantu mengalihkan perabot-perabot lama yang disimpan.

“Pihak sekolah berharap ini adalah seiring dengan motto Unit HEM sekolah iaitu ‘Hal Ehwal Murid Terpelihara, SRAMP Sejahtera’,” katanya selepas majlis perasmian PPDa SRA JAIM Merlimau Pasir yang dirasmikan Ahli Dewan Undangan Negeri (ADUN) Merlimau, Dr Muhamad Akmal Saleh, 23 Julai lalu.

Katanya, Unit Hal Ehwal Murid menerusi Jawatankuasa PPDa sekolah juga bercadang untuk menjadikan bilik tersebut sebagai bilik gerakan kepada perancangan dan pelaksanaan program PPDa di sekolah.


UiTM ucap takziah atas kematian dua pelajarnya

SHAH ALAM 11 Julai – Universiti Teknologi MARA (UiTM) berdukacita dan mengucapkan takziah kepada keluarga dua pelajarnya di cawangan Kedah dan Pahang yang meninggal dunia baru-baru ini.

Jabatan Komunikasi Korporat UiTM berkata, pihak pengurusan UiTM amat prihatin terhadap isu kematian Nurul Natasya Ezreen Azemi, 22, pelajar Diploma Pengurusan dan Teknologi Pejabat, Fakulti Pengurusan dan Perniagaan Cawangan Kedah serta Muhammad Adham Hazim Mohd Rizaini, 21, Diploma Kejuruteraan Awam, Fakulti Kejuruteraan Awam, Cawangan Pahang.

Menurut kenyataan itu, UiTM sentiasa prihatin bagi memastikan kebajikan dan kemudahan pelajar dalam menjalani sesi pembelajaran secara Open Distance Learning (ODL).

Justeru, katanya, pelajar yang memerlukan kemudahan internet dan peranti dibantu dan dialu-alukan untuk menginap di kolej atau rumah sewa berhampiran kampus.

“Bagi aspek pentaksiran dan penilaian, UiTM melalui Bahagian Hal Ehwal Akademik serta pensyarah yang terlibat telah membuat pemakluman awal berkaitan tarikh-tarikh penting tugasan kepada pelajar awal semester melalui pelan pengajian setiap kursus.

“Bahagian Hal Ehwal Akademik UiTM melalui inisiatif prihatin telah pun melanjutkan aktiviti pentaksiran dan penilaian berterusan sepanjang minggu Penilaian Akhir sehingga Ogos 2021.

“la dilaksanakan melalui Pekeliling Akademik bil 11/2021 yang dikeluarkan dan telah dimaklumkan kepada semua pelajar dan pensyarah pada 18 Jun 2021 lalu,” katanya.

Pada masa yang sama, katanya, Bahagian Hal Ehwal Pelajar dan Unit Kaunseling, UiTM juga sentiasa peka dan bersiap siaga bagi membantu pelajar dalam memberi khidmat nasihat dan apa jua bantuan diperlukan mereka dalam menghadapi proses pengajaran dan pembelajaran secara ODL dalam situasi pandemik COVID-19 ini.

“Pelajar adalah disarankan agar sentiasa berbincang dengan pensyarah, penasihat akademik atau Ketua Program masing-masing bagi menyelesaikan apa jua isu berkaitan pentaksiran dan penjadualan penilaian,” katanya.


Kerajaan akan teliti rentas negeri bersempena Aidilfitri- PM Muhyiddin

Pada masa sama, beliau turut membayangkan kemungkinan membenarkan solat sunat Aidilfitri serta aktiviti takbir raya dan kunjung-mengunjung ke rumah berdekatan selepas kerajaan sebelum ini memberikan kebenaran mengadakan solat sunat tarawih pada Ramadan kali ini.

“Lepas ini, besok (nanti) nak raya, mungkin boleh buat solat raya bersama-sama takbir dan sebagainya, ataupun selepas itu boleh ziarah, kalau rumah sebelah bolehlah kot, tapi nak rentas negeri balik kampung, saya belum dapat nak bagi jawapan.

“Untuk itu, kita akan teliti… insya-Allah, nanti akan diumumkan pada masa yang sesuai,” katanya ketika berucap pada majlis Sarapan Pagi bersama masyarakat Felcra Bukit Kepong, di sini, hari ini.

Terdahulu, Muhyiddin yang juga Ahli Parlimen Pagoh mengingatkan masyarakat agar terus mematuhi prosedur operasi standard (SOP) untuk memastikan kes COVID-19 di negara ini termasuk di Johor terus berkurangan.

“Keadaan (COVID-19) di Johor sudah bertambah baik sedikit tapi belum sampai ke (tahap) Perintah Kawalan Pergerakan Pemulihan (PKPP), kalau PKPP kita hampir sudah boleh bergerak dan menjalankan tugas seperti biasa tetapi sini (Johor) belum sampai ke tahap itu,” kata Muhyiddin.

Justeru, beliau berkata tanggungjawab untuk memastikan keadaan bertambah baik terletak di bahu setiap pemimpin dan semua lapisan masyarakat terutama dalam memastikan pematuhan SOP COVID-19 dilaksanakan dengan sebaiknya.

Menurut Muhyiddin yang juga Ahli Dewan Undangan Negeri (ADUN) Gambir, pandemik COVID-19 meletakkan negara dalam keadaan paling sukar dalam sejarahnya kerana perlu mendepani masalah kesihatan dan ekonomi yang membawa implikasi besar kepada kehidupan rakyat.

Sehubungan itu kata beliau, kerajaan Perikatan Nasional memperuntukkan sejumlah wang yang besar antara RM325 billion dan RM330 bilion untuk membantu rakyat.

Turut hadir ADUN Bukit Kepong Datuk Dr Sahruddin Jamal dan ADUN Tenang Mohd Solihan Badri yang juga Pengerusi Jawatankuasa Kerja Raya, Pengangkutan dan Infrastruktur negeri.


Intipati ekonomi Belanjawan 2021

KUALA LUMPUR, 6 Nov. – Berikut ialah intipati ekonomi Belanjawan 2021 bertemakan “Teguh Kita, Menang Bersama” yang dibentangkan oleh Menteri Kewangan Tengku Datuk Seri Zafrul Abdul Aziz di Parlimen hari ini.


Bayi perempuan tiga bulan meninggal dunia, polis tahan pengasuh

Ketua Polis Daerah Petaling Jaya ACP Mohamad Fakhrudin Abdul Hamid berkata wanita berumur 31 tahun itu ditahan di kediamannya di Petaling Jaya pada 5.30 petang, selepas polis menerima laporan daripada bapa bayi itu pukul 3.56 petang, pada hari kejadian.

“Siasatan diteruskan bagi mengetahui punca kematian bayi berkenaan manakala suspek dibebaskan dengan jaminan polis selepas selesai diambil keterangan,” katanya dalam kenyataan hari ini.

Beliau berkata kes disiasat di bawah Seksyen 31(1)(a) Akta Kanak-Kanak 2001, dan orang ramai yang mempunyai maklumat berkaitan boleh menghubungi balai berhampiran atau menghubungi bilik gerakan Ibu Pejabat Polis Daerah Petaling Jaya dengan menelefon 03-79662222 bagi membantu siasatan. – BERNAMA


PPV Mega dibina di Melaka

Presidennya Datuk Dr Ahmad Faizal Mohd Perdaus berkata pertubuhan itu akan menumpukan kepada usaha membekal dan menyediakan peralatan, sukarelawan perubatan serta sebahagian kos operasi untuk memastikan PPV berjalan lancar dengan memberi 1,000 dos suntikan vaksin Sinovac sehari.

Beliau berkata, Mercy Malaysia memberi tumpuan kepada usaha mempercepatkan Program Imunisasi COVID-19 Kebangsaan (PICK) agar mencapai sasaran 80 peratus imuniti kelompok dalam tempoh terdekat.


‘Tragedi Oktober’ buka tirai ucapan pelancaran jentera BN

KUALA LUMPUR 27 Okt – Tragedi Oktober menjadi isu pembuka tirai dalam Majlis Pelancaran Jentera Barisan Nasional (BN) Pilihan Raya Melaka 2021 yang diadakan di Pusat Dagangan Dunia (WTC), hari ini.

Isu itu dibangkitkan Pengerusi BN Melaka, Datuk Seri Ab Rauf Yusoh yang menceritakan kembali senario kemelut politik yang menjadi punca kepada pembubaran Dewan Undangan Negeri (DUN) selepas empat ADUN menarik sokongan terhadap kerajaan negeri.

“Saya di Melaka menjenamakan apa yang terjadi di Melaka ini sebagai ‘Tragedi Oktober’ kerana sesungguhnya apa yang berlaku sememangnya tidak kita duga.

“Di dalam ukuran kita untuk meneruskan pentadbiran kerajaan negeri, kita telah sepakat merujuk kepada ‘memorandum of understanding’ yang telah ditandatangani di Parlimen agar ia dapat dipatuhi di Melaka selepas habis sahaja Sidang DUN yang lepas,” katanya.

Mengakui kemelut politik yang berlaku, beliau bagaimanapun optimis BN mampu meraih kemenangan pada Pilihan Raya Negeri (PRN) Melaka, 20 November depan dan bertekad tidak akan membenarkan walau seminit pun negeri itu ditadbir oleh DAP.

“Oleh itu, hasrat saya, saya tidak akan mengizinkan walau seminit DAP perintah negeri, kita menyerahkan kepada rakyat untuk memilih semula kerajaan yang mereka pilih mengurus tadbir negeri Melaka.

“Insiden Tragedi Oktober ini telah menjadikan Melaka menjadi perhatian untuk dijadikan tempat bahan ukuran sekiranya kita jadi dan berjaya di Melaka, maka kita berjaya untuk menuju ke Putrajaya,” katanya.


Bekalan air di Melaka dijangka bertahan hingga Ogos

Ketua Menteri Datuk Seri Ab Rauf Yusoh berkata Kerajaan Negeri telah mengambil langkah awal dengan memastikan semua kawasan tadahan air berada pada tahap maksimum ketika ini.

“Semua kolam tadahan berada pada paras 100 peratus bersedia, walaupun fenomena El Nino dijangka melanda Negeri Melaka dalam tempoh kemarau ini. Kerajaan Negeri dan Syarikat Air Melaka Berhad (SAMB) bersedia untuk menjadualkan bekalan air.

“Setakat 2 Mei lalu kapasiti bacaan air di Empangan Durian Tunggal adalah 99.7 peratus, manakala Empangan Jus dan Empangan Asahan merekodkan 100 peratus ,” katanya.

Beliau berkata demikian pada sidang media selepas menghadiri Rumah Terbuka Hari Raya Aidilfitri Dewan Undangan Negeri (DUN) Pengkalan Batu di Kompleks Japerun Pengkalan Batu, di sini, hari ini.

Turut hadir Setiausaha Kerajaan Negeri Datuk Wira Zaidi Johari, Speaker Dewan Undangan Negeri, Datuk Wira Ibrahim Durum, barisan Exco dan Timbalan Exco Kerajaan Negeri serta Ahli-Ahli Dewan Undangan Negeri (Adun) Negeri Melaka.

“Insya-Allah setakat ini empangan kita berada pada paras maksimum, kita berusaha memastikan kadar penyuraian pembahagian air akan dibuat ke seluruh kawasan secara berjadual,” katanya.